Rapport mill-Kummissjoni - Rapport dwar il-Politika dwar il-Kompetizzjoni 2008 {SEC(2009) 1004} /* KUMM/2009/0374 finali */





[pic] | KUMMISSJONI TAL-KOMUNITAJIET EWROPEJ | Brussel 23.7.2009 KUMM(2009) 374 finali RAPPORT MILL-KUMMISSJONI Rapport dwar il-Politika dwar il-Kompetizzjoni 2008 {SEC(2009) 1004} Introduzzjoni RAPPORT MILL-KUMMISSJONI Rapport dwar il-Politika dwar il-Kompetizzjoni 2008{SEC(2009) 1004 } Introduzzjoni 1. Din is-sena, għall-ewwel darba, ir-Rapport Annwali dwar il-Kompetizzjoni fih kapitlu li jiffoka fuq suġġett li jitqies li għandu importanza partikulari fil-qasam tal-politika dwar il-kompetizzjoni. Is-suġġett li ntgħażel għal din is-sena huwa "Il-kartelli u l-konsumaturi". 2. L-ewwel taqsima ta' dan ir-rapport tagħti ħarsa fuq fuq lejn kif l-għodod tal-politika dwar il-kompetizzjoni, jiġifieri r-regoli antitrust u r-regoli dwar l-għaqdiet tal-kumpaniji u dwar l-għajnuna mill-Istat, komplew jiġu żviluppati u applikati. It-tieni taqsima titħaddet dwar kif dawn l-għodod u oħrajn intużaw f'setturi magħżula. It-tielet taqsima tagħti ħarsa fuq fuq lejn l-attivitajiet relatati mal-konsumatur li ġew żviluppati fl-aħħar sena. Ir-raba' taqsima tiffoka fuq il-koperazzjoni fi ħdan in-Netwerk Ewropew tal-Kompetizzjoni (l-ECN) u mal-qrati nazzjonali, filwaqt li l-ħames taqsima tittratta l-attivitajiet internazzjonali. Fl-aħħar nett, is-sitt taqsima tagħti deskrizzjoni qasira tal-koperazzjoni interistituzzjonali. 3. Minħabba ċ-ċirkustanzi finanzjarji u ekonomiċi ibsin ħafna li ġarrbet l-Ewropa fl-2008, u l-mod kif dawn laqtu l-vijabbiltà tan-negozji Ewropej, fir-Rapport ta' din is-sena tingħata attenzjoni partikulari lill-evalwazzjoni tal-Kummissjoni Ewropea dwar miżuri ta' salvataġġ u ta' ristrutturazzjoni. Talba għal dik il-fini saret ukoll mill-Parlament Ewropew fir-riżoluzzjoni tiegħu rigward ir-Rapporti Annwali fuq il-Politika dwar il-Kompetizzjoni għas-snin 2006 u 2007[1]. 4. Aktar tagħrif jista' jinstab f'Dokument ta' Ħidma tal-Persunal tal-Kummissjoni dettaljat u fis-sit tad-DĠ Kompetizzjoni fuq l-Internet[2]. Kapitlu ta’ approfondiment: Il-Kartelli u l-Konsumaturi 5. Il-ġlieda kontra l-kartelli hija ċentrali biex wieħed jiżgura li l-benefiċċji ta' sistema tal-kompetizzjoni li taħdem kif imiss jiġu offruti lill-konsumatur aħħari f'suq partikulari għall-prodotti jew għas-servizzi. Il-kartelli huma fost l-iktar ksur serju tal-liġi tal-kompetizzjoni. Huma jħarsu lill-parteċipanti mill-kompetizzjoni, u b'hekk jippermettulhom li jgħollu l-prezzijiet, jillimitaw il-produzzjoni u jaqsmu s-swieq. B'riżultat ta' dan, il-flus jispiċċaw fil-post żbaljat, u dan jolqot ħażin lill-konsumaturi minħabba prezzijiet ogħla u jwassal għal għażla iċken ta' prodotti u servizzi. 6. Każi bħal dak tal-kartell tal-Banana[3] juru li l-impatt tal-kartell fuq il-konsumaturi aħħarin jista' jkun dirett meta jkunu x-xerrej ta' prodott jew servizz, jew dak li jagħmel użu minnhom. Il-qarsa tal-prezzijiet ogħla li jirriżultaw minn kartelli relatati ma' prodotti tal-konsumatur tinħass minn dawk li jixtru dawn il-prodotti u servizzi ta' kuljum. L-azzjoni ta' infurzar min-naħa tal-Kummissjoni – u dik tal-Awtoritajiet tal-Kompetizzjoni fl-Istati Membri – twaqqaf dan il-bejgħ bl-għali, u b'hekk ma tħallihx jibqa' sejjer fil-ġejjieni u tiskoraġġixxi lill-kumpaniji milli jerġgħu jġibu ruħhom hekk. 7. Anki fi swieq fejn il-konsumaturi diretti huma klijenti industrijali – fejn il-ksur tal-liġi tal-kompetizzjoni sseħħ aktar kmieni fil-proċess tal-forniment – fl-aħħar mill-aħħar il-konsumaturi jibbenefikaw mill-ġlieda kontra tali kartelli. Ngħidu aħna, fil-każ tal- Car Glass [4], il-prodott kien ħġiġiet tal-karozzi li l-konsumaturi jixtru bħala parti mill-karozzi tagħhom u meta jkunu jridu jagħmlu t-tiswijiet. Il-bejgħ bl-għali ta' partijiet komponenti bħal twieqi tal-karozzi jaffettwa l-prezz totali tal-karozza jew tat-tiswija. Il-vantaġġi ta' prezzijiet orħos li jirriżultaw mill-kompetizzjoni ma jistgħux jitgħaddew lill-konsumaturi. Anki kieku manifattur jista', qabel ma jbiegħ il-prodott finali, jassorbi prezz ogħla għal prodott li jużah bħala komponent ta' prodott tiegħu, dan fl-aħħar mill-aħħar xorta waħda jista' joħloq dannu lill-konsumatur – ngħidu aħna, jekk iwassal għall-qtugħ ta' servizzi oħra jew biex ikun hemm inqas flus disponibbli għall-innovazzjoni u għall-iżvilupp ta' prodotti aħjar fil-ġejjieni. Għalkemm l-ammonti taż-żidiet fil-prezzijiet jistgħu jkunu żgħar, kollha flimkien dawn iż-żidiet jistgħu jkollhom impatt fuq investimenti kbar fl-innovazzjoni, fil-prodotti jew fis-servizzi. Dan iwassal biex jintilfu l-benefiċċji tal-kompetizzjoni u, b'hekk, ibati l-benesseri ġenerali. 8. L-eżempji msemmija hawn fuq juru għaliex huwa essenzjali li l-Kummissjoni tieħu azzjoni kemm biex twaqqaf kif ukoll biex tipprevjeni l-kartelli. Meta l-Kummissjoni tipprojbixxi mġiba antikompetittiva u timmulta lill-membri tal-kartelli, l-iskop aħħari tagħha mhux biss li tikkastiga lil dawk il-membri għall-imġiba tal-imgħoddi, iżda fuq kollox li tiskoraġġixxi lil kull kumpanija milli tissokta jew tibda ġġib ruħha b'mod antikompetittiv. Il-Kummissjoni nnifisha mhix involuta fit-tiftix ta' kumpens għall-konsumaturi f'każi individwali. Azzjonijiet għall-kumpens tad-danni wara deċiżjonijiet tal-Kummissjoni jistgħu jiġu sottomessi lill-qrati nazzjonali (għal dettalji ara l-Kapitlu 11 tal-White Paper dwar azzjonijiet dwar danni għall-ksur tar-regoli tal-KE dwar l-antitrust[5], li tressaq proposti ta’ politika konkreti biex jingħeleb ix-xkiel li bħalissa jillimita l-kumpens effettiv). 9. L-effett preventiv meta jiġu imposti l-multi huwa usa' mill-każ individwali nnifsu. Permezz tal-politika tagħha dwar il-immultar, il-Kummissjoni tinkoraġġixxi kultura ta' konformità mal-liġi tal-kompetizzjoni fil-livell tal-grupp tal-kumpaniji kollu kemm hu. Għalhekk, għalkemm l-azzjoni li twassal għal ksur tal-liġi tkun saret minn individwi fi ħdan entità iżgħar ta' organizzazzjoni jew kumpanija sussidjarja, il-multa fil-livell tal-kumpanija tiffoka l-attenzjoni fuq ir-responsabbilta tal-persunal eżekuttiv u ta’ ġestjoni, il-bordijiet u l-azzjonisti, li jieħdu l-liġi tal-kompetizzjoni bis-serjetà u li jagħmlu ħilithom biex jipprevjenu l-ksur tal-liġi minn kwalunkwe membru tal-persunal fi kwalunkwe wieħed min-negozji li fihom huwa involut il-grupp. B'dan il-mod multa minħabba kartell x'aktarx ikollha impatt fuq settur usa' tal-industrija, li x'aktarx tisma' dwar il-każ u dwar ir-riskji assoċjati mal-involviment f'arranġamenti ta' kartell. Fl-aħħar nett, il-Kummissjoni timponi multi ogħla fuq nies li jiksru l-liġi ripetutament: fejn isir aktar minn ksur wieħed tal-liġi tal-kompetizzjoni mill-istess kumpanija, ikun ċar li l-messaġġ dwar kultura ta' konformità ma jkunx ittieħed bis-serjetà biżżejjed, u jkun jidher li jkun hemm il-ħtieġa ta' deterrent iktar qawwi. Fil-każ Car Glass , ngħidu aħna, il-Kummissjoni żiedet il-multi għall-kumpanija Saint-Gobain b'60% minħabba li kienet kisret il-liġi ripetutament, wara li kienet diġà ġiet immultata għal żewġ kartelli fil-qasam tal-folji tal-ħġieġ[6]. Tali sinjali jenfasizzaw il-ħtieġa għall-konformità, minħabba li ksur kontinwat jew ġdid se jiġbed fuqu multa ħafna ikbar. 10. Il-Kummissjoni tista' tikxef kartelli b'għadd ta' modi; billi tanalizza suq għal evidenza ta' mġiba antikompetittiva jew billi tikseb evidenza minn għejun differenti. Tali evidenza tista' tiġi direttament mingħand konsumaturi jew klijenti oħrajn tal-kumpaniji li jkunu qed jiksru l-liġi. Inkella, tista' tiġi wkoll minn individwi li jkollhom x'jaqsmu ma' kumpanija u li jkunu jridu "jsaffru s-suffara", jew saħansitra minn membri ta' kartelli stess li jagħmlu użu mill-Programm ta' Klemenza. Ċertament, sanzjonijiet qawwija kontra l-kartelli jipprovdu inċentiv biex dawn joħorġu mill-ftehim sigriet u jaħdmu mal-Kummissjoni taħt il-Programm ta' Klemenza billi jipprovdu evidenza inkriminanti. Dan is-sett ta' dispożizzjonijiet bħala tali mhux immirat biex jippermetti li xi wħud li jkunu kisru l-liġi jiskappaw il-multi; minflok, għandu l-iskop li jasal għall-għan ogħla li jintemmu l-ftehimiet dannużi bejn il-kumpaniji, u li jippermetti li dawn il-ftehmiet jiġu mistħarrġa b'mod iffukat. 11. Skont il-Programm ta' Klemenza tal-2006, l-ewwel kumpanija li tipprovdi l-evidenza tista' tikseb immunità sħiħa mill-multi. Dan il-benefiċċju jservi ta' inċentiv qawwi bil-kbir biex jitkisser il-"kodiċi tas-skiet" tal-kartelli. Fil-kartell Candle Waxes , l-ewwel kumpanija li kkuntattjat lill-Kummissjoni bit-tagħrif ngħatat immunità sħiħa; u kull wieħed minn tliet membri oħra tal-kartell kisbu tnaqqis fil-multi li jikkorrispondi mal-waqt meta resqu 'l quddiem u mal-livell tal-koperazzjoni tagħhom. Ċertament, il-kundizzjoni minn qabel għal kwalunkwe trattament li jkun jaqbel għall-impriżi hija li jridu jipprovdu l-evidenza kollha li jkollhom u b'hekk jgħinu biex tiġi ppruvata l-eżistenza ta' kartell. 12. Fl-2008 l-Kummissjoni ssuktat bl-infurzar qawwi tagħha kontra l-kartelli, u mmultat 34 impriża[7] total ta' EUR 2 271 miljun f'seba' każi ta' kartelli[8]. Fil-każ Car Glass il-Kummissjoni imponiet l-ogħla multa s'issa għal każ ta' kartell, li kienet ta' EUR 1 383 miljun. 13. Fl-2008 s-servizzi tal-Kummissjoni għamlu wkoll xi stimi ġenerali tad-dannu lill-ekonomija kkawżat mill-kartelli. Is-servizzi tal-Kummissjoni taw ħarsa lejn it-18-il kartell li dwarhom ħadet deċiżjonijiet il-Kummissjoni bejn is-sena 2005 u l-2007, id-daqs tas-swieq involuti, kemm damu l-kartelliu s-suppożizzjonijiet konservattivi ħafna rigward il-ħlas bil-għali maħsub. Jekk wieħed jassumi bejgħ bil-għali ta' bejn 5% u 15%, id-dannu mġarrab ivarja minn madwar EUR 4 biljun għal EUR 11-il biljun għal dawn it-18-il kartell. Jekk wieħed jieħu l-punt fin-nofs ta' din il-firxa ta' bejgħ bil-għali – 10% - wieħed jasal għal stima konservattiva ta' dannu lill-konsumatur ta' EUR 7.6 biljun minħabba dawn il-kartelli. Anki din il-figura x'aktarx li hija baxxa żżejjed. Ċertament, il-letteratura ekonomika dwar is-suġġett tissuġġerixxi li l-għoli żejjed medju fil-prezzijiet jista' jitla' sa bejn 20% u 25%. 14. Barra minn hekk, din il-figura ma tagħtix kas tal-benefiċċji tal-miżuri li jiskoraġġixxu u tal-inkoraġġiment biex l-impriżi jikkonformaw permezz ta' deċiżjonijiet ta' projbizzjoni u l-impożizzjoni ta' multi. Infurzar qawwi kontra l-kartelli jiżgura li jiġu skuraġġiti kartelli li, kieku ma kienx hekk, kienu jiġu ffurmati. L-Uffiċċju tal-Kummerċ Ġust (l-OFT) dan l-aħħar wettaq stħarriġ espert estensiv dwar din il-materja. Dan l-istħarriġ jissuġġerixxi li, għal kull kartell li jinkixef, ħames kartelli jistgħu ma jseħħux jew jiġu abbandunati. Din is-suppożizzjoni tissuġġerixxi li mit-18-il deċiżjoni rigward kartelli bejn l-2005 u l-2007 jista' jkun li ġie akkumulat tifdil addizzjonali, possibbilment fl-ilma ta' EUR 60 biljun. 1. L-istrumenti 1.1. Antitrust – L-Artikoli 81 u 82 KE 1.1.1. It-tiswir tar-regoli u tal-politika 15. Fit-2 ta' April, il-Kummissjoni adottat il- White Paper dwar l-azzjonijiet għad-danni għall-ksur tar-regoli tal-UE dwar l-antitrust [9], li hija parti minn proġett politiku tal-Kummissjoni li għaddej bħalissa. 16. Il-Qorti Ewropea tal-Ġustizzja ddikjarat li, skont il-liġi tal-UE, kwalunkwe individwu jista' jitlob kumpens għad-dannu mġarrab meta jkun hemm relazzjoni kawżali bejn dak id-dannu u ftehim jew prattika pprojbiti skont l-Artikolu 81 KE[10]; madankollu, il-Kummissjoni sabet li, fil-prattika, il-vittmi tal-ksur tal-antitrust rarament biss jiksbu kumpens. 17. Il-White Paper tressaq proposti konkreti biex jingħelbu l-ostakli li bħalissa qed jimblukkaw milli jkun hemm kumpens effettiv, filwaqt li jiġi żgurat ir-rispett lejn is-sistemi u tradizzjonijiet legali Ewropej. Ir-rakkomandazzjonijiet jibbilanċjaw id-drittijiet u l-obbligi kemm ta’ dak li jagħmel it-talba kif ukoll tal-konvenut, u jinkludu salvagwardji kontra l-abbuż mil-litigazzjoni. Il-mira ewlenija hija li jitjieb il-kumpens għall-vittmi kollha. Fl-istess ħin, mekkaniżmi aktar effettivi ta' kumpens minnhom infushom se jipproduċu effetti utli ta' deterrent. Il-Kummissjoni għandha l-ħsieb ukoll li tħejji gwida li ma torbotx għall-kwantifikazzjoni tad-danni f'każi ta' antitrust sabiex jitħaffef dan il-kalkolu. 18. Fil-qasam tal-infurzar kontra l-kartelli, iddaħħal mekkaniżmu ġdid li se jippermetti lill-Kummissjoni li ssolvi każi ta' kartelli permezz ta' proċedura ssimplifikata. Il- pakkett għar-riżolviment , li daħal fis-seħħ fl-1 ta' Lulju 2008, jikkonsisti f'Regolament tal-Kummissjoni[11] akkumpanjat minn Avviż tal-Kummissjoni[12] li jispjega s-sistema l-gdida fid-dettall. Jekk il-kumpaniji, wara li jkunu raw l-evidenza fil-fajl tal-Kummissjoni, jagħżlu li jammettu l-involviment tagħhom fil-kartell, in-natura preċiża tal-ksur tagħhom u r-responsabbiltà tagħhom għalih, il-multa imposta fuq il-partijiet titnaqqas b'10%. Il-ftehimiet għar-riżolviment tal-każi għandhom l-għan li jissimplifikaw il-proċedimenti amministrattivi u jista' jwassal biex ikunu ddedikati inqas riżorsi tal-Kummissjoni għal-litigazzjoni quddiem il-Qrati Komunitarji f'każijiet ta' kartelli, li mbagħad jillibera riżorsi tal-Kummissjoni biex jiġu segwiti każi oħra ta' kartelli u jinfetħu investigazzjonijiet ġodda. 19. Fit-3 ta' Diċembru, il-Kummissjoni ħarġet Gwida dwar il-prijoritajiet tal-infurzar meta tiġi indirizzata kondotta abbużiva li teskludi minn impriżi dominanti . Bi prijorità, il-Kummissjoni se ssegwi kondotta li teskludi min-naħa ta' impriżi dominanti li x'aktarx tnaqqas il-kompetizzjoni b'tali mod li tagħmel ħsara lill-konsumaturi. Il-Gwida tistabbilixxi l-qafas analitiku li l-Kummissjoni se tuża biex tiddetermina jekk ikunx probabbli li l-kondotta li teskludi min-naħa ta' impriża dominanti twassalx għal ħsara lill-konsumaturi. Il-Gwida fiha parti ġenerali, li tistabbilixxi l-prinċipji ewlenin ta' mod kif isiru l-affarijiet imsejjes fuq l-effetti, li jiddetermina l-prijoritajiet tal-infurzar b'rabta mal-Artikolu 82 KE, u mbagħad tapplika dan il-qafas analitiku ġenerali għall-għamliet ta' kondotta li teskludi li wieħed l-aktar li jiltaqa' magħhom, bħalma huma n-negozju esklussiv, ir-ribass, bejgħ marbut jew f'pakkett, prattiki predatorji, rifjut tal-forniment u kompressjoni tal-marġni. Dan jipprovdi trasparenza u kapaċita li wieħed ibassar fir-rigward taċ-ċirkustanzi li jistgħu jwasslu għal intervent min-naħa tal-Kummissjoni u, aktar importanti minn hekk, għandu qabelxejn jiddiswadi lill-impriżi dominanti milli jinvolvu ruħhom f'ċerti tipi ta' kondotta. 20. Matul l-2008 l-Kummissjoni bdiet wkoll, jew issoktat bir-reviżjoni tar-Regolament dwar Eżenzjoni Sħiħa applikabbli għal ftehimiet vertikali [13] , ir-Regolament dwar Eżenzjoni Sħiħa għall-Vetturi bil-Mutur [14] , u r-Regolament dwar Eżenzjoni Sħiħa fil-qasam tal-assigurazzjoni[15]. 1.1.2. L-applikazzjoni tar-regoli 21. Fl-2008, fir-rigward tal-applikazzjoni tar- regoli antitrust għal każi ta' kartelli , il-Kummissjoni adottat deċiżjonijiet biex timmulta lil 34 impriża[16] f'seba' każi ta' kartelli[17] total ta' EUR 2 271 miljun. Il-Kummissjoni imponiet l-ogħla multa s'issa f'każ ta' kartell, ta' EUR 1 383 miljun, fil-każ Car Glass . 22. Rigward l-applikazzjoni tar- regoli antitrust għal każi li ma jinvolvux kartelli , il-Kummissjoni adottat, f'Lulju, deċiżjoni[18] li tipprojbixxi lis-soċjetajiet tal-ġestjoni tad-drittijiet tal-awtur fiż-ŻEE li huma msieħba fl- International Confederation of Societies of Authors and Composers (is-CISAC) milli jżommu restrizzjonijiet għas-sħubija u klawżoli ta' esklussività fil-ftehim bilaterali reċiproku tagħhom u prattika miftehma rigward it-tqassim territorjali ta' dawn il-ftehimiet. 23. Safejn għandhom x'jaqsmu l-abbużi minn pożizzjoni dominanti , wara dikjarazzjoni ta' oġġezzjonijiet (DO) fil-każ Microsoft f'Marzu 2007, fis-27 ta' Frar il-Kummissjoni adottat deċiżjoni li tikkonkludi li l-Microsoft ma kinitx imxiet mal-obbligu tagħha li toffri informazzjoni sħiħa u eżatta dwar l-interoperabilità b'termini raġonevoli u mhux diskriminatorji. Ħlas definittiv ta' EUR 899 miljun bħala piena ġie impost fuq il-Microsoft[19]. Il-Microsoft kienet l-ewwel kumpanija fl-istorja tal-politika dwar il-kompetizzjoni fl-UE li ġew imposti fuqha ħlasijiet perjodiċi bħala piena talli ma mxietx ma' deċiżjoni preċedenti mill-Kummissjoni. Il-Kummissjoni mexxiet kontra l-Microsoft biex tiżgura li tirrispetta d-Deċiżjoni tal-2004 u l-prinċipji stabbiliti fis-sentenza tal-Qorti tal-Prim'Istanza (QPI) tas-17 ta' Settembru 2007 fir-rigward tat-termini tal-iffissar tal-prezzijiet u tal-liċenzjar għall-informazzjoni dwar l-interoperabilità li l-Microsoft trid tiżvela bħala parti mir-rimedju impost mid-Deċiżjoni tal-2004[20]. 24. Fil- każ Intel , fis-17 ta' Ġunju nħarġet dikjarazzjoni ta' oġġezzjonijiet supplimentari (DOS) li ssaħħaħ il-fehma preliminari tal-Kummissjoni deskritta fil-qosor fid-DO tas-26 ta' Lulju 2007 li l-Intel kienet kisret ir-regoli tat-Trattat tal-KE dwra l-abbuż minn pożizzjoni dominanti (l-Artikolu 82) bil-għan li teskludi lir-rival ewlieni tagħha, l-AMD, mis-suq tal-Unitajiet Ċentrali tal-Ipproċessar (CPU) x86. 25. Fl-aħħar nett, f'Novembru l-Kummissjoni adottat deċiżjoni ta' impenn li għamlet jorbtu legalment impenji offruti mill- E.ON biex tindirizza tħassib imqajjem waqt investigazzjoni li saret skont l-Artikolu 82 KE, li bdiet bħala segwitu għall-inkjesta dwar is-settur tal-enerġija. 1.2. Miżuri Statali: Impriżi pubbliċi u/jew impriżi bi drittijiet esklussivi jew speċjali 26. Il-Kummissjoni kienet attiva wkoll fil-qasam tal-Artikolu 86 KE, li jwaqqaf l-Istati Membri milli jadottaw jew iżommu fis-seħħ kwalunkwe miżura kuntrarja għar-regoli tat-Trattat tal-KE, b'mod ġenerali, u għar-regoli tal-kompetizzjoni, b'mod partikulari, fir-rigward ta' impriżi pubbliċi u ta' impriżi li l-Istati Membri jagħtuhom drittijiet speċjali jew esklussivi. 27. F'Marzu, il-Kummissjoni adottat deċiżjoni li sabet li l-Istat Grieg kien kiser l-Artikolu 86 flimkien mal-Artikolu 82 KE billi żamm fis-seħħ dispożizzjonijiet legali li ggarantew lill-Public Power Corporation (PPC), li hija proprjetà tal-Istat, aċċess għal kważi l-minjieri tal-faħam kannella kollha li jistgħu jiġu sfruttati fil-Greċja[21]. Minħabba li l-ġenerazzjoni tal-elettriku permezz tal-faħam kannella huwa l-orħos mod kif wieħed jipproduċi l-elettriku fil-Greċja, din is-sitwazzjoni ħolqot inugwaljanza ta' opportunità bejn l-operaturi tas-suq u ppermettiet lill-PPC li żżomm il-pożizzjoni dominanti tagħha fis-suq tal-bejgħ tal-elettriku bl-ingrossa. Il-Greċja ntalbet tissottometti proposti dwar kif jiġi żgurat li l-kompetituri jiksbu biżżejjed aċċess għall-faħam kannella li – kemm-il darba l-Kummissjoni tqis li l-proposti jkunu sodisfaċenti – isiru jorbtu legalment fuq l-Istat Grieg permezz ta' deċiżjoni sussegwenti. 28. Fis-7 ta' Ottubru, il-Kummissjoni adottat deċiżjoni[22] li sabet li l-emendar tal-Att Slovakk dwar il-Posta jikkostitwixxi ksur tal-Artikolu 86 flimkien mal-Artikolu 82 KE minħabba li żied mal-qasam riservat ("monopolju postali") l-istadju tat-twassil tas-servizzi ibridi tal-posta[23], servizz li qabel kien ġie lliberalizzat. La l-Istat Slovakk u lanqas l-iSlovenská Pošta (il-kumpanija postali stabbilita) ma kienu wrew li din l-estensjoni tal-monopolju postali kienet meħtieġa għall-forniment tas-servizz universali postali. Minħabba li r-Repubblika tas-Slovakkja naqset milli tgħarraf lill-Kummissjoni dwar kwalunkwe miżuri meħuda biex jintemm dan il-ksur, il-Kummissjoni tat bidu għal proċedura ta' ksur kontra r-Repubblika tas-Slovakkja talli ma mxietx mad-deċiżjoni tas-7 ta' Ottubru[24]. 1.3. Kontroll tal-għaqdiet 1.3.1. It-tiswir tar-regoli u tal-politika 29. Ir-rimedji huma modifiki għal għaqda proposta mill-partijiet li jkunu se jingħaqdu biex jitwarrab it-tħassib dwar il-kompetizzjoni li jkun ġie identifikat mill-Kummissjoni. Sabiex tipprovdi gwida mtejba dwar kwistjonijiet relatati mar-rimedji, il-Kummissjoni adottat, fit-22 ta' Ottubru, Avviż dwar ir-Rimedji ġdid[25] filwaqt li emendat ukoll ir-Regolament ta' Implimentazzjoni[26]. Ir-riforma tar-rimedji hija primarjament kodifikazzjoni tal-prattika tal-imgħoddi riċenti tal-Qrati Komunitarji, iżda tqis ukoll il-konklużjonijiet li joħorġu mill-Istudju dwar ir-Rimedji[27] u t-tweġibiet lill-konsultazzjoni pubblika dwar abbozz ta' Avviż dwar ir-Rimedji. 30. Ir-riforma timponi fuq il-partijiet li jkunu se jingħaqdu rekwiżiti iktar stretti rigward it-tagħrif, b'mod li titlob li l-partijiet li jinnotifikaw jissistematizzaw it-tagħrif li għandu jiġi pprovdut. Barra minn hekk, tikkjarifika u tagħmel aktar stretti r-rekwiżiti biex ikun hemm biżżejjed ambitu għad-diżinvestiment u biex jinstabu xerrejja adatti, u tispjega l-applikazzjoni ta' dispożizzjonijiet rigward "ix-xerrej bil-quddiem" u ta' soluzzjonijiet tat-tip "fix-it-first". L-Avviż jenfasizza li r-rimedji li ma jinkludux id-diżinvestiment huma aċċettabbli biss fejn fl-effetti tagħhom ikunu ekwivalenti għal diżinvestiment u li d-diffikultajiet biex ikun hemm kontroll u r-riskji tal-ineffettività jistgħu jwasslu biex tali rimedji jiġu rrifjutati. 1.3.2. L-applikazzjoni tar-regoli 31. Il-livell ta' notifiki dwar għaqdiet issokta f'livelli rekord fl-2008 b'total ta' 347 tranżazzjoni nnotifikati lill-Kummissjoni, li huwa t-tielet l-ogħla livell irreġistrat uffiċjalment. Il-Kummissjoni adottat b'kollox 340 deċiżjoni finali matul is-sena. Minn dawn id-deċiżjonijiet finali, 307 tranżazzjonijiet ġew approvati mingħajr kundizzjonijiet matul il-Fażi A. Total ta' 118-il deċiżjoni ġew approvati mingħajr kundizzjonijiet taħt il-proċedura normali u 189 oħra ngħaddew mill-proċedura mħaffa. Kien hemm ukoll 19-il tranżazzjoni li ġew approvati fil Fażi I, iżda b'kundizzjonijiet. Il-Kummissjoni tat bidu għal għaxar proċeduri tal-Fażi II matul is-sena. Kien hemm żjieda li ta' min jinnotaha fl-għadd ta' deċiżjonijiet adottati li kienu relatati mal-Artikolu 8 (14, jew 4.0% tan-notifiki kollha b'kuntrast ma' 2.5% fis-sena ta' qabel) u fl-għadd ta' każi ta' rtirar tal-Fażi I (10, li jirrappreżentaw 2.9% fl-2008 b'kuntrast mal-1.2% fl-2007) u II (3, li jammontaw għal 0.9% fl-2008 b'kuntrast maz-0.7% fl-2007). Ma ttieħdu l-ebda deċiżjonijiet ta' projbizzjoni matul is-sena. 1.4. Il-kontroll tal-għajnuna mill-Istat 1.4.1. It-tiswir tar-regoli u tal-politika 32. Fil-bidu tal-2008 l-Kummissjoni fil-qasam tal-għajnuna mill-Istat kienet qed tikkonċentra fuq l-issuktar tal-implimentazzjoni tal-Pjan ta' Azzjoni għall-Għajnuna mill-Istat[28]. Madankollu, il-bidu tal-kriżi finanzjarja u ekonomika ċaqlaq dik l-attenzjoni u l-Kummissjoni malajr ħarġet tliet Komunikazzjonijiet dwar ir-rwol tal-politika dwar l-għajnuna mill-Istat fil-kuntest tal-kriżijiet u tal-proċess ta' rkupru. 33. Fil-kuntest tal- kriżi finanzjarja , il-Kummissjoni l-ewwel tat gwida inizjali dwar l-applikazzjoni tar-regoli dwar l-għajnuna mill-Istat għal miżuri meħuda b'rabta ma' istituzzjonijiet finanzjarji[29], li b'mod eċċezzjonali kienu msejsa fuq l-Artikolu 87(3)(b) tat-Trattat tal-KE li jippermetti għajnuna biex jiġi rrimedjat disturb serju fl-ekonomija ta' Stat Membru. Sussegwentement, il-Kummissjoni ssuplimentat u rfinat il-gwida tagħha b'Komunikazzjoni ġdida dwar kif l-Istati Membri jistgħu jikkapitalizzaw mill-ġdid lill-banek fil-kriżi finanzjarja ta' bħalissa[30] sabiex jiġu żgurati livelli adegwati ta' self lill-bqija tal-ekonomija u jiġu stabbilizzati s-swieq finanzjarji, filwaqt li jiġu evitati distorsjonijiet eċċessivi tal-kompetizzjoni. Barra minn dan, il-Kummissjoni adottat qafas temporanju ġdid[31] li jipprovdi lill-Istati Membri b'possibbiltajiet addizzjonali biex jindirizzaw l-effetti tar-restrizzjoni tal-kreditu fuq l-ekonomija reali. Il-miżuri kollha huma limitati biż-żmien sa tmiem l-2010, għalkemm il-Kummissjoni, bir-rapporti tal-Istati Membri bħala bażi, se tevalwa jekk ikunx meħtieġ li l-miżuri jibqgħu għaddejjin wara l-2010, skont jekk il-kriżi tkomplix. 34. Fir-rigward tal- implimentazzjoni tal-PAGħS , il-Kummissjoni adottat, kif imħabbar, Regolament għal Eżenzjoni Ġenerali Sħiħa (GBER)[32] li jagħti approvazzjoni awtomatika għal firxa ta' miżuri ta' għajnuna[33] u b'hekk ippermetta lill-Istati Membri li jagħtu tali għajnuna mingħajr ma l-ewwel jinnotifikaw lill-Kummissjoni, sakemm ikunu jissodisfaw ir-rekwiżiti kollha mniżżla fir-Regolament. Fil-kuntest tal-Pakkett dwar il-Bidla fil-Klima, il-Kummissjoni adottat linji gwida ġodda dwar l-għajnuna mill-Istat għall-ħarsien ambjentali[34] li jdaħħlu evalwazzjoni standard għal każi minuri u evalwazzjoni fid-dettall għal każi li jistgħu jkunu jinvolvu distorsjonijiet sinifikanti fil-kompetizzjoni. Il-Kummissjoni tawlet ukoll il-Qafas dwar ir-regoli tal-għajnuna mill-Istat għall-bini tal-vapuri[35] għal tliet snin oħra, sal-31 ta' Diċembru 2011. Avviż ġdid dwar l-għajnuna mill-Istat fl-għamla ta' garanziji[36] jiffissa metodoloġiji ċari u trasparenti biex ikun ikkalkulat l-element ta' għajnuna f'garanzija u jipprovdi regoli simplifikati għall-IŻM, inklużi primjums predefiniti tat-tip safe-harbour u rata waħda ta' primjum għall-garanziji ta' ammonti żgħar. 35. Barra minn hekk, ġew varati konsultazzjonijiet pubbliċi dwar regoli ġodda relatati max-xandir tas-servizz pubbliku, l-estensjoni possibbli sal-2012 tal-Komunikazzjoni dwar iċ-Ċinema (skedata għall-adozzjoni f'Jannar 2009), id-dokumenti ta' gwida dwar l-evalwazzjoni fil-fond tal-għajnuna reġjunali għal proġetti kbar ta' investiment u dwar kriterji għall-analiżi dwar il-kompattibbiltà fil-qasam tat-taħriġ, kif ukoll dwar ħaddiema żvantaġġjati u diżabbli għall-każi ta' għajnuna mill-Istat li huma suġġetti għal notifika individwali. 36. Il-Kummissjoni nediet ukoll, fl-2008, għadd ta' konsultazzjonijiet pubbliċi dwar kwistjonijiet proċedurali, bħal konsultazzjoni fuq abbozz ta' Kodiċi tal-Aħjar Prattika (KAP)[37] dwar il-mod kif jitmexxew il-proċeduri tal-kontroll tal-għajnuna mill-Istat u fuq l-abbozz ta' avviż dwar il-Proċedura Simplifikata (PS) għat-trattament ta' ċerti tipi ta' għajnuna mill-Istat. L-għan taż-żewġ dokumenti huwa li jiżguraw aktar trasparenza, prevedibbiltà u effiċjenza tal-proċeduri tal-għajnuna mill-Istat f'konformità mal-PAGħS. Id-diskussjoni mal-Istati Membri u ma' partijiet oħra li għandhom interess dwar il-KAP u l-PS se sseħħ kmieni fl-2009. Kif inhuma l-affarijiet bħalissa, l-abbozzi għandhom jiġu adottati fl-ewwel nofs tal-2009. Il-Kummissjoni kkonsultat ukoll dwar abbozz ta' Avviż tal-Kummissjoni dwar l-infurzar tal-liġi dwar l-għajnuna mill-Istat mill-qrati nazzjonali[38]. 37. Fl-2008, il-Kummissjoni ssuktat bl-isforzi tagħha biex ittejjeb l-infurzar u l-kontroll tad-deċiżjonijiet dwar l-għajnuna mill-Istat. Il-Kummissjoni qed tifittex li tikseb, fuq il-bażi tal-avviż ta' rkupru adottat fl-2007[39], twettiq aktar effettiv u mill-ewwel tad-deċiżjonijiet ta' rkupru. Tagħrif imressaq mill-Istati Membri kkonċernati juri li matul dak il-perjodu sar progress mhux ħażin lejn l-irkupru. Dan huwa rifless ukoll fl-ammonti ta' għajnuna rkuprata. Mill-EUR 10.3 biljun ta' għajnuna illegali u inkompatibbli li jridu jiġu rkuprati skont deċiżjonijiet adotati mill-2000 'l hawn, xi EUR 9.3 biljun (i.e. 90.7% tal-ammont kollu) fil-fatt ġew irkuprati sa tmiem l-2008. Barra minn hekk, ġew irkuprati EUR 2.5 biljun oħrajn f'imgħax fuq l-irkupru. 38. Kif imħabbar fil-PAGħS, il-Kummissjoni baqgħet timxi b'mod strett fir-rigward ta' Stati Membri li naqsu milli jimplimentaw b'mod effettiv deċiżjonijiet ta' rkupru indirizzati lilhom. Fl-2008, il-Kummissjoni tat bidu għal azzjoni legali, skont l-Artikolu 88(2) KE jew skont l-Artikolu 228(2) KE, minħabba Stati Membri li naqsu milli jikkonformaw mal-obbligi tal-irkupru. Iddeċidiet li tipproċedi fuq il-bażi tal-Artikolu 88(2) f'ħames każi li fihom kienu mdaħħla l-Italja u l-Islovakkja, filwaqt li ħadet deċiżjonijiet li tipproċedi fuq il-bażi tal-Artikolu 228(2) KE fi tmien każi li fihom kienu mdaħħla l-Italja u Spanja. 39. Fl-interess ta' aktar trasparenza u komunikazzjoni aħjar, id-DĠ Kompetizzjoni ppubblika, fis-sit tiegħu fuq l-Internet, Vademecum dwar ir-regoli dwar l-għajnuna mill-Istat[40] li jippreżenta fil-qosor ir-regoli ewlenin applikabbli għall-kontroll tal-għajnuna mill-Istat. 1.4.2. L-applikazzjoni tar-regoli 40. L-aġġornament tat-Tabella tal-Valutazzjoni tal-Għajnuna mill-Istat[41] fil-ħarifa tal-2008 turi li l-Istati Membri qegħdin kulma jmur jagħmlu użu ikbar mill-possibbiltajiet li joffru r-regoli tal-UE dwar l-għajnuna mill-Istat, li ġew riveduti reċentement, biex l-għajnuna li jagħtu jimmirawha aħjar. L-Istati Membri, bħala medja, taw 80% tal-għajnuna tagħhom għal għanijiet orizzontali fl-2007, meta mqabbla ma’ 50% lejn nofs is-snin 90, b’nefqa akbar fuq ir-Riċerka u l-Iżvilupp (R&D) u fuq l-għajnuna ambjentali. Quddiem il-kriżi finanzjarja kurrenti, azzjoni kkoordinata mill-Istati Membri u l-Kummissjoni żgurat li l-iskemi ta’ sostenn għas-settur finanzjarju ġew implimentati fil-pront b’konformità mar-regoli dwar l-għajnuna mill-Istat. 41. Matul l-aħħar 25 sena, il-livell ġenerali tal-għajnuna mill-Istat niżel minn 'il fuq minn 2% tal-PGD fis-snin 80 għal madwar 0.5% fl-2007. Filwaqt li tenfasizza x-xejra li għadha għaddejja li l-Istati Membri jiffukaw l-għajnuna tagħhom fuq għanijiet orizzontali, it-Tabella tal-Valutazzjoni tinnota wkoll li, wara l-kriżi finanzjarja ta' dan l-aħħar, is-sehem tal-għajnuna għas-salvataġġ u għar-ristrutturar x'aktarx li jiżdied b'mod notevoli għal xi pajjiżi fl-2008. 42. Fl-2008, il-Kummissjoni approvat 88 skema notifikata fuq il-bażi tal-Qafas Komunitarju tal-2006 għar- riċerka u l-iżvilupp u l-innovazzjoni [42]; 66 minn dawn kienu purament skemi R&D, disgħa kienu skemi ta' għajnuna orjentati lejn l-innovazzjoni u 13 kienu mħalltin, b'kemm l-R&D u l-innovazzjoni fil-mira tagħhom. 43. Barra minn hekk, ittieħdet deċiżjoni importanti[43] f'diversi każi individwali li fihom kien imdaħħal is-settur Taljan tal-ajrunawtika, wara valutazzjoni fuq il-bażi tal-oqfsa Komunitarji għall-għajnuna mill-Istat għall-R&D tal-1996[44] u l-1986[45]. Id-deċiżjoni, adottata fil-11 ta' Marzu, tkopri 17-il proġett individwali ta' R&D fis-settur tal-ajrunawtika li kienu sostnuti mill-awtoritajiet Taljani matul id-disgħinijiet. Id-deċiżjoni titlob li jsir ħlas lura immedjat tas-self għall-biċċa l-kbira tal-proġetti individwali, kif ukoll tal-imgħax fuq l-arretrati f'ċerti każi. Il-benefiċjarji ħallsu lura madwar EUR 350 miljun fil-limitu taż-żmien ta' xahrejn preskritt mid-deċiżjoni. 44. Fil-qasam tal- finanzjament tal-kapital ta' riskju għall-IŻM , il-Kummissjoni approvat 18-il skema ta' kapital ta' riskju skont il-Linji Gwida dwar il-Kapital ta' Riskju[46]. Ħdax-il skema ġew valutati fuq il-bażi tal-Kapitlu 4 tal-linji gwida, minħabba li kienu jikkonformaw mad-dispożizzjonijiet dwar is-safe harbour li jippermettu valutazzjoni ħafifa; tliet skemi ġew valutati skont il-Kapitolu 5, wara valutazzjoni dettaljata[47]. Fi tliet każi l-Kummissjoni kkunsidrat li l-iskema ma kinitx tinvolvi għajnuna mill-Istat[48]. Fil-każ ta' skema waħda, parti ġiet ikkunsidrata bħala każ fejn mhemmx għajnuna u parti oħra ġiet valutata skont il-Kapitolu 4 tal-Linji Gwida[49]. 45. Fil-qasam tar-ristrutturar industrijali, il-Kummissjoni adottat deċiżjoni li titlob lir-Rumanija tirkupra EUR 27 miljun ta' għajnuna illegali li ngħatat għall-privatizzazzjoni ta' Automobile Craiova, li nbiegħet b'kundizzjonijiet li jimmiraw biex jiżguraw ċertu livell ta' produzzjoni u ta' impjiegi, u minħabba f'hekk ġie aċċettat prezz orħos għall-bejgħ[50] Barra minn hekk, wara diversi snin ta' stħarriġ, il-Kummissjoni kkonkludiet li l-isforzi tal-awtoritajiet Pollakki biex jirristrutturaw it-tarzni fi Gdynia u Szczecin u biex jerġgħu jagħmluhom vijabbli kienu fallew[51] B'riżultat ta' dan, il-Kummissjoni talbet lill-Polonja tirkupra l-għajnuna illegali mill-Istat mingħand it-tarzni permezz ta' bejgħ ikkontrollat tal-assi tat-tarzni u l-likwidazzjoni sussegwenti tal-kumpaniji. 2. żviluppi settorjali 2.1. L-enerġija u l-ambjent 46. Il- pakkett tas-Suq Intern tal-Enerġija propost mill-Kummissjoni fid-19 ta' Settembru 2007 kien is-suġġett ta' diskussjonijiet intensivi bejn it-tliet istituzzjonijiet fl-2008. Il-Parlament adotta l-opinjonijiet tiegħu fl-ewwel qari dwar il-Pakkett tal-Enerġija fis-sajf (fit-18 ta' Ġunju għall-elettriku u fid-9 ta' Lulju dwar il-gass). Il-Kunsill tal-Enerġija wasal għal kompromess politiku fl-10 ta' Ottubru. 47. Fit-23 ta' Jannar il-Kummissjoni ressqet pakkett ta' importanza kbira ta' proposti li se jagħtu r-riżultati fejn jidħlu l-impenji ambizzjużi tal-UE biex tiġġieled kontra l-bidla fil-klima u tippromwovi l-enerġija li tiġġedded sal-2020 u wara. F'Diċembru, b'konformita sħiħa mal-proposti tal-Kummissjoni, il-Parlament Ewropew u l-Kunsill waslu għal ftehim dwar il-miri, li sal-2020 se jsiru jorbtu legalment. Kien hemm qbil li l-emissjonijiet tal-gassijiet b'effett serra jitnaqqsu b'20%, li jiġi stabbilit sehem ta' 20% għall-enerġija li tiġġedded, u li titjieb l-effiċjenza tal-enerġija b'20%. Il-ftehim kellu x'jaqsam mar-reviżjonijiet għas-sistema tal-iskambju tal-emissjonijiet, it-tqassim tal-isforz għal tnaqqis barra mis-sistema tal-iskambju tal-emissjonijiet, miri nazzjonali li jorbtu għas-sehem tal-enerġija li tiġġedded li tkun prodotta, qafas legali għall-qbid u l-ħażna tal-karbonju (QĦK) li ma jagħmilx ħsara lill-ambjent, kif ukoll proposti relatati dwar l-emissjonijiet tad-CO2 mill-karozzi u dwar il-kwalità tal-fjuwil. Dan se jgħin biex l-Ewropa tinbidel f'ekonomija b'livell baxx ta' emissjonijiet tal-karbonju u tkabbar is-sigurtà tagħha fejn tidħol l-enerġija. B'sostenn għall-politiki ġenerali tal-Kummissjoni dwar il-bidla fil-klima u l-enerġija li tiġġedded, il-pakkett jinkludi wkoll linji gwida ġodda dwar l-għajnuna mill-Istat għall-ħarsien ambjentali, u jispeċifika l-kundizzjonijiet li jridu jiġu sodisfatti biex għajnuna għall-ħarsien ambjentali tkun tista' tiġi ddikjarata kompatibbli mat-Trattat. Dawn il-Linji Gwida saru applikabbli f'April. F'Lulju l-Kummissjoni adottat ir-Regolament għal Eżenzjoni Ġenerali Sħiħa l-ġdid, li skontu l-għajnuna mill-Istat għall-enerġija li tiġġedded u għall-effiċjenza tal-enerġija hija eżentata mill-ħtieġa li tiġi nnotifikata jekk jiġu sodisfatti ċerti kriterji. 48. Fit-13 ta' Novembru l-Kummissjoni adottat it-tieni pakkett tar- Reviżjoni Strateġika tal-Qasam tal-Enerġija [52], li fih proposti li jkopru medda wiesgħa dwar it-titjib tas-sigurtà tal-fornitura tal-enerġija u li jisħaq, fost affarijiet oħrajn, fuq l-importanza li jkun jiffunzjona suq intern kompetittiv fil-qasam tal-enerġija biex ikollna s-sigurtà tal-fornitura tal-enerġija. 49. Swieq tal-enerġija li jaħdmu kif imiss jirrikjedu li impriżi ġodda li jidħlu fis-suq ikollhom aċċess għan-netwerks u l-konsumaturi tal-enerġija. Il-Kummissjoni kompliet tiffoka b'mod partikulari fuq tliet tipi ġenerali ta' abbużi fis-setturi tal-elettriku u tal-gass li jinvolvu l-aspetti ewlenin tan-nuqqas ta' funzjonament tajjeb tas-suq identifikati mill-inkjesta dwar is-settur. Dawn l- investigazzjonijiet antitrust jiffukaw fuq imġiba li teskludi, abbużi li jisfruttaw u kollużjoni. 50. Fl-2006 l-Kummissjoni tat bidu għal investigazzjonijiet dwar is-suq Ġermaniż tal-elettriku bħala segwitu tal-inkjesta dwar is-settur tal-enerġija[53]. Matul l-investigazzjoni tagħha, il-Kummissjoni walset għall-fehma preliminari li jista' jkun li l- E.ON abbużat mill-pożizzjoni dominanti tagħha fis-suq b'żewġ modi: l-ewwel nett, bħala bejjiegħa bl-ingrossa fis-suq tal-elettriku, billi strateġikament rażżnet il-kapaċità tal-produzzjoni ta' ċerti impjanti tal-elettriku fis-suq bl-ingrossa sabiex tgħolli l-prezz. Barra minn hekk, il-Kummissjoni kienet imħassba li l-E.ON kienet fasslet u attwat strateġija biex tgerrex lil partijiet terzi milli jinvestu fil-ġenerazzjoni tal-elettriku; u t-tieni nett li, bħala operatur tas-sistema ta' trażmissjoni, kienet qed tiffavorixxi l-produzzjoni tagħha stess fis-suq sekondarju tal-ibbilanċjar tal-elettriku[54]. F'Ġunju, il-Kummissjoni kkonsultat lill-partijiet interessati dwar l-impenji strutturali proposti mill- E.ON biex jiġi indirizzat dan it-tħassib dwar imġiba antikompetittiva fis-swieq Ġermaniżi tal-elettriku[55]. Ir-riżultati kkonfermaw li l-impenji kienu proporzjonati u meħtieġa biex jiġi rrimedjat it-tħassib. B'riżultat ta' dan, il-Kummissjoni adottat deċiżjoni fis-26 ta' Novembru li l-impenji offruti mill-E.ON għamlithom jorbtu legalment, u għalqet l-investigazzjoni tagħha[56]. 51. Fir-rigward ta' każi oħra li għandhom x'jaqsmu mas-suq tal-elettriku, il-Kummissjoni ħarġet dikjarazzjoni ta' oġġezzjonijiet lil Electricité de France (EdF) f'Diċembru, li fiha allegat preklużjoni ta' klijenti permezz ta' kuntratti esklussivi de facto u/jew de iure li jkopru medda twila ta' żmien, bejn l-EdF u klijenti industrijali kbar fi Franza[57]. Barra minn hekk, il-Kummissjoni ssuktat bl-investigazzjoni tagħha dwar il-każ tas- Suez/Electrabel , li kien jitratta l-istess allegata imġiba fil-Belġju[58]. Wara li kienet għamlet spezzjonijiet għall-għarrieda fl-2006 fil-binjiet tal- E.ON AG (E.ON), l-E.ON Ruhrgas AG u l-Gaz de France (GdF) fil-Ġermanja u fi Franza[59] u fetħet formalment il-proċedimenti f'Lulju 2007[60], il-Kummissjoni ħarġet dikjarazzjoni ta' oġġezzjonijiet lill-E.ON u lill-GdF . 2.2. Servizzi finanzjarji 52. Fil-bidu tal-ħarifa, il-kriżi finanzjarja laqtet lill-ekonomiji tal-Istati Membri tal-UE b'mod sistematiku. Bosta gvernijiet tal-UE ħadu miżuri biex isostnu l-istabbiltà finanzjarja, biex jerġgħu jdaħħlu l-fiduċja fis-swieq finanzjarji u biex inaqqsu kemm jista' jkun ir-riskju ta' tnaqqis serju tal-kreditu. 53. Fil-qasam tal-politika tal-kompetizzjoni – u b'mod partikulari tal-kontroll tal-għajnuna mill-Istat – ir-rwol tal-Kummissjoni kien dak li ssostni l-istabbiltà finanzjarja billi tipprovdi fil-pront iċ-ċertezza legali lill-miżuri meħuda mill-Istati Membri. Il-Kummissjoni kkontribwiet ukoll għaż-żamma tal-istess kundizzjonijiet għal kulħadd u għall-iżgurar li ma jkunx il-każ li l-miżuri nazzjonali sempliċiment jgħaddu l-problemi għand Stati Membri oħrajn. 54. Fil-Komunikazzjoni tagħha ta' Ottubru dwar "l-applikazzjoni ta' regoli dwar l-għajnuna mill-Istat għal miżuri meħuda fejn jidħlu istituzzjonijiet finanzjarji fil-kuntest tal-kriżi finanzjarja preżenti"[61], il-Kummissjoni ċċarat il-mod ġenerali ta' kif kienet qed taħdem u pprovdiet gwida dwar għadd ta' interventi mill-Istati Membri, b'mod partikulari fuq il-garanziji Statali, li kienu l-iktar għamla mifruxa ta' rispons għall-kriżi fil-fażi tal-bidu. 55. Imbagħad, l-Istati Membri tefgħu l-attenzjoni tagħhom l-aktar fuq il-kapitalizzazzjoni mill-ġdid tal-banek. F'Diċembru, il-Kummissjoni pprovdiet gwida dwar il-valutazzjoni ta' tali miżuri skont ir-regoli tal-UE dwar l-għajnuna mill-Istat fil-Komunikazzjoni "Ir-rikapitalizzazzjoni tal-istituzzjonijiet finanzjarji fil-kriżi finanzjarja preżenti: limitazzjoni tal-għajnuna għall-minimu meħtieġ u protezzjoni kontra distorsjonijiet ta' kompetizzjoni mhux mistħoqqa"[62]. 56. Il-metodoloġija konsistenti ffissata f'dawn id-dokumenti gwida ppermetta t-tfassil u l-approvazzjoni ta' malajr ta' għadd kbir ta' skemi nazzjonali u miżuri individwali biex tiġi indirizzata l-kriżi, filwaqt li ġew evitati żbilanċi ekonomiċi dannużi bejn il-banek u bejn l-Istati Membri. 57. Il-Kummissjoni approvat għajnuna fid-deċiżjonijiet li ġejjin fuq il-bażi tal-Artikolu 87(3)(c): Sachsen LB[63]; IKB[64]; West LB[65]; Roskilde Bank[66]; Hypo Real Estate[67]; Bradford and Bingley[68]. 58. Minħabba li l-kriżi aggravat, fil-bidu ta' Ottubru l-Kummissjoni qatgħetha li tapprova l-għajnuna mill-Istat skont l-Artikolu 87(3)(b) dwar l-għajnuna biex tirrimedja għal disturb serju fl-ekonomija ta’ Stat Membru. Fl-2008, il-Kummissjoni approvat l-iskemi ta' għajnuna li ġejjin, li jsostnu l-istabbiltà finanzjarja: ħdax-il skema ta' garanzija (id-Danimarka[69], il-Finlandja[70], Franza[71], l-Irlanda[72], l-Italja[73], il-Latvija[74], il-Pajjiżi l-Baxxi[75], il-Portugall[76], is-Slovenja[77], Spanja[78] u l-Iżvezja[79]); żewġ skemi ta' kapitalizzazzjoni mill-ġdid (Franza[80] u l-Italja[81]); skema waħda ta' xiri tal-assi (Spanja[82]); u erba' skemi olistiċi li fihom żewġ elementi jew iktar minn dawn ta' hawn fuq (l-Awstrija[83], il-Ġermanja[84], il-Greċja[85], ir-Renju Unit[86]). 59. Il-Kummissjoni approvat ukoll għadd ta' każi individwali fl-2008, inklużi każi ta' kapitalizzazzjoni mill-ġdid, garanzija u likwidità: ING[87], KBC[88], Parex[89], SNS Reaal[90], Bayern LB[91], Fortis[92], Dexia[93], Nord LB[94], garanzija għall-IKB[95], Carnegie Sweden[96], Aegon[97], Fortis Bank u Fortis Bank Luxembourg[98]. 60. Il-Kummissjoni aġixxiet b'ħeffa biex iġġib lura l-fiduċja fis-suq. Permezz tal-adozzjoni ta' dawn id-deċiżjonijiet, ipprovdiet ċarezza u ċertezza legali lill-Istati Membri u wriet li l-politika tal-UE dwar l-għajnuna mill-Istat kapaċi twieġeb b'mod pragmatiku u responsabbli għaċ-ċirkustanzi li qed jevolvu tas-suq. 61. Il-kriżi finanzjarja kellha impatt kbir fuq l- ekonomija reali tal-UE. Il-banek kienu qed inaqqsu fil-livell tas-self u kienu jevitaw ir-riskji ħafna iktar milli fis-snin ta' qabel. Il-kumpaniji kienu bdew iġarrbu diffikultajiet fl-aċċess għall-kreditu. L-isfida għall-Kummissjoni kienet li tevita interventi pubbliċi li jgħawġu l-kundizzjonijiet kompetittivi fis-Suq Intern u jimminaw l-objettiv ta' għajnuna mill-Istat li tkun immirata kif inhu xieraq. Madankollu, il-Kummissjoni ammettiet li, f'ċerti kundizzjonijiet, ikun hemm il-ħtieġa ta' għajnuna mill-Istat biex tiġi indirizzata l-kriżi. Iżda, l-għajnuna mill-Istat m'għandhiex tintuża biex tiġi posposta jew evitata ristrutturazzjoni li tkun meħtieġa ta' kumpaniji li jkunu qed iħabbtu wiċċhom ma' diffikultajiet strutturali. B'dan l-objettiv f'moħħha, il-Kummissjoni ħadet diversi passi biex tindirizza l-qagħda fl-ekonomija reali, minbarra l-azzjonijiet speċifiċi meħuda fil-qasam finanzjarju u bankarju. 62. B'mod partikulari, il-Kummissjoni adottat il-"Qafas temporanju għal miżuri ta' għajnuna mill-Istat biex isostnu l-appoġġ għall-finanzjament fil-kriżi finanzjarja u ekonomika attwali"[99]. Dan il-Qafas Temporanju lill-Istati Membri jagħtihom possibbiltajiet addizzjonali sabiex jindirizzaw l-effetti tar-restrizzjoni tal-kreditu fuq l-ekonomija reali. Sabiex jissodisfaw dawn l-objettivi, l-Istati Membri jistgħu, ngħidu aħna, f'ċerti kundizzjonijiet u sa tmiem l-2010, jagħtu: - somma ta' darba ta' għajnuna sa EUR 500 000 għal kull kumpanija għas-sentejn li ġejjin, sabiex ittaffi d-diffikultajiet attwali tagħhom; - Garanziji Statali għal self bi primjum imnaqqas; - self issussidjat, b'mod partikulari għall-produzzjoni ta' prodotti ekoloġiċi (li jissodisfaw minn kmieni l-istandards tal-ħarsien ambjentali jew li jmorru lil hinn minn tali standards); - għajnuna għall-kapital ta' riskju sa EUR 2.5 miljun għal kull IŻM kull sena (minflok il-EUR 1.5 miljun ta' bħalissa) f'każi fejn mill-inqas 30% (minflok il-50% ta' bħalissa) tal-ispiża tal-investiment tkun ġejja minn investituri privati; Il-piż tal-prova tal-fallimenti tas-suq fis-suq tal-assigurazzjoni tal-kreditu għall-esportazzjoni tnaqqas ukoll. 63. Il-Kummissjoni adottat mod proattiv ta' kif tagħmel l-affarijiet billi żgurat li l-miżuri kontra l-kriżi ġew approvati b'ħeffa kbira. L-ewwel miżuri ġew approvati fi tmiem is-sena (N 661/08 Il-komponent tal-finanzjament ġestit mill-KfW tal-programm Ġermaniż għall-irkupru ekonomiku u N 668/08 Qafas Federali "Ammonti żgħar ta' għajnuna kompatibbli", it-tnejn li huma fil-Ġermanja). 2.3. Komunikazzjonijiet elettroniċi 64. Il-qasam tal-komunikazzjonijiet elettroniċi fl-UE għadu għaddej minn bidla teknoloġika u kummerċjali rapida u, fl-2008, għas-sitt sena wara l-oħra, l-Unjoni żiedet l-investiment fis-settur. It-tranżizzjoni minn dawk li kienu monopolji nazzjonali lejn il-kompetizzjoni ssuktat fl-2008. 65. Il-qafas regolatorju tal-UE għall-komunikazzjonijiet elettroniċi (Il-Qafas Regolatorju)[100], li huwa mfassal biex iħaffef l-aċċess għall-infrastruttura miruta, jinkuraġġixxi l-investiment f'infrastruttura alternattiva tan-netwerks u jġib l-għażla u jbaxxi l-prezzijiet għall-konsumaturi, għadu jipprovdi l-qafas legali għall-maġġoranza l-kbira tal-fornituri tas-servizzi tal-komunikazzjonijiet elettroniċi. Fl-2008, il-Kummissjoni vvalutat 121 notifika mingħand Awtoritajiet Regolatorji Nazzjonali u adottat 83 ittra b'rimarki u 33 ittra mingħajr rimarki bħala parti mill-mekkaniżmu Komunitarju ta' konsultazzjoni skont l-Artikolu 7 tad-Direttiva Qafas. F'ħames każi, il-Kummissjoni qajmet dubji serji dwar il-kompatibilità tal-miżuri nnotifikati mal-liġi tal-UE u fetħet investigazzjonijiet tat-tieni fażi skont l-Artikolu 7(4) tad-Direttiva Qafas. 66. Il-Qafas Regolatorju u l-prinċipji tal-liġi tal-kompetizzjoni li fuqhom hu msejjes jippermettu li jiġu definiti swieq ġeografiċi subnazzjonali fejn ikun hemm b'mod ċar kundizzjonijiet differenti ta' kompetizzjoni, u dan jippermetti li r-regolamentazzjoni tiffoka fuq dawk l-oqsma fejn ikun għad hemm il-ħtieġa ta' regolamentazzjoni ex ante. Dan il-metodu ġie adottat minn diversi Awtoritajiet Regolatorji Nazzjonali (ARN) fl-isforzi tagħhom biex isiru deregolamentazzjoni u valutazzjoni tas-swieq tal-komunikazzjoni elettronika. Fil-kuntest ta' kompetizzjoni li qed tikber, partikularment fis-swieq tal-bejgħ bl-imnut, ir-Rakkomandazzjoni tal-2007 tal-Kummissjoni[101] dwar is-swieq rilevanti li huma suxxettibbli għal regolamentazzjoni ex ante issa qed tipproduċi r-riżultati. Fl-2008, il-biċċa l-kbira tal-ARN kkonkludew li, anki meta wieħed jagħti kas tal-ispeċifiċitajiet nazzjonali, jeħtieġ li s-swieq kollha li m'għadhomx elenkati fir-Rakkomandazzjoni, jew għadd minnhom, jiġu deregolamentati. 67. Il-Kummissjoni ssuktat b'xogħlha fuq ir- reviżjoni tal-Qafas Regolatorju fl-2008. Fl-24 ta' Settembru, il-Parlament Ewropew adotta opinjonijiet dwar il-proposti leġiżlattivi tal-Kummissjoni fl-ewwel qari tiegħu, u fis-27 ta' Novembru l-Kunsill tal-Unjoni Ewropea wasal għal ftehim politiku dwar il-pakkett ta' miżuri għar-riforma tal-qafas tal-UE dwar il-komunikazzjonijiet elettroniċi. 68. Minħabba li t-tariffi tat-terminazzjoni fl-UE huma għoljin u mhumiex regolati b'mod konsistenti fl-UE, il-Kummissjoni pproponiet Rakkomandazzjoni , biex tiġi adottata fl-2009, li traħħas it-tariffi tat-terminazzjoni għal livell effiċjenti, u b'hekk tiżgura mod konsistenti ta' kif jiġu rregolati dawn it-tariffi. Barra minn dan, il-Kummissjoni bħalissa qed taħdem fuq Rakkomandazzjoni dwar l-approċċ u r-rimedji regolatorji xierqa applikabbli fil-kuntest tal-aċċess għan-netwerks tal-ġenerazzjoni ġdida. Il-Kummissjoni ssimplifikat ukoll ir- Rakkomandazzjoni tagħha dwar in-notifiki, il-limiti taż-żmien u l-konsultazzjonijiet li jipprovdi għalihom l-Artikolu 7 tad-Direttiva Qafas[102] bil-għan li titnaqqas il-burokrazija u titjieb l-effiċjenza fil-koperazzjoni bejn l-ARN u l-Kummissjoni. 69. Fil-qasam tal- għajnuna mill-Istat fis-settur tal-komunikazzjonijiet elettroniċi, il-Kummissjoni tinkuraġġixxi miżuri ta' għajnuna mill-Istat li jkunu mmirati biex tingħata kopertura ġusta tal-faxx wiesa' bi prezzijiet konvenjenti għaċ-ċittadini Ewropej. Fl-2008, il-Kummissjoni identifikat żewġ xejriet ewlenin ta' interventi pubbliċi fis-suq tal-faxx wiesa'. Filwaqt li xi Stati Membri jiffukaw primarjament fuq li jagħtu sostenn lis-servizzi bażiċi u bi prezzijiet konvenjenti tal-faxx wiesa', tipikament fi nħawi rurali fejn tali servizzi ma jeżistux, bil-għan li jipprovdu servizzi tal-faxx wiesa' għaċ-ċittadini u l-kumpaniji kollha, il-Kummissjoni nnutat li l-intervent pubbliku f'xi Stati Membri bil-mod il-mod qed jimxi lejn is-sostenn għal netwerks tal-faxx wiesa' b'ħeffa kbira ħafna, l-hekk imsejħa netwerks "tal-ġenerazzjoni li jmiss"[103]. Id-deċiżjonijiet tal-Kummissjoni dwar l-għajnuna mill-Istat għall-faxx wiesa' kienu jaqgħu fl-ewwel kategorija fl-2008. 70. Il-Kummissjoni qed tħejji wkoll linji gwida rigward l-għajnuna mill-Istat dwar l-applikazzjoni tar-regoli tal-UE dwar l-għajnuna mill-Istat għall-finanzjament pubbliku għat-tusigħ tan-netwerks tal-faxx wiesa', inkluż it-tusigħ tal-hekk imsejħa netwerks tal-faxx wiesa' tal-aċċess tal-ġenerazzjoni li jmiss. 2.4. Teknoloġija tal-informazzjoni 71. Il-qasam tat-teknoloġija tal-informazzjoni u tal-komunikazzjoni (TIK) huwa kkaratterizzat mill-konverġenza diġitali u mill-importanza konkomitanti u li qed tikber tal-interoperabilità u l-iffissar tal-istandards. Is-suq miexi lejn servizzi aktar konverġenti u lejn integrazzjoni vertikali u orizzontali, fejn il-kumpaniji jfittxu li jikkontrollaw kemm in-netwerks diġitali kif ukoll dawk fiżiċi, u qed jimmiraw biex jiddefinixxu u jikkontrollaw il-pjattaformi tal-istandards. 72. Fir-rigward tal- infurzar tal-kompetizzjoni fis-settur tat-TIK, u b'segwitu tal-proċedimenti tal-Kummissjoni kontra l- Microsoft u t-tnaqqis tal-ħlasijiet tagħha għal-liċenza għat-tagħrif dwar l-interoperabilità fl-2007, il-Microsoft minn jeddha nediet il-"prinċipji tal-interoperabilita" tagħha u fil-21 ta' Frar poġġiet fuq is-sit tagħha fuq l-internet firxa wiesgħa ta' tagħrif relatat mal-interoperabilità. 73. Fil-każ Intel , il-Kummissjoni ħarġet DOS fis-17 ta' Ġunju, li saħħet il-fehma preliminari tagħha espressa f'DO ta' Lulju 2007 li l-Intel kienet kisret ir-regoli tat-Trattat tal-KE dwar l-abbuż minn pożizzjoni dominanti (l-Artikolu 82) bil-għan li teskludi lir-rival ewlieni tagħha, l-AMD, mis-suq tal-Unitajiet Ċentrali tal-Ipproċessar (CPU) x86. 74. Fil-qasam tal- kontroll tal-għaqdiet , il-Kummissjoni ħarġet żewġ deċiżjonijiet fil-qasam tal-industrija tan-navigazzjoni bis-satellita. Fl-14 ta' Mejju, il-Kummissjoni approvat[104] l-akkwist minn TomTom , manifattur ta' Strumenti tal-Idejn għan-Navigazzjoni (SIN) u ta' softwer tan-navigazzjoni, ta' Tele Atlas , wieħed minn żewġ fornituri ta' bażijiet tad-dejta tal-mapep diġitali navigabbli b'kopertura taż-ŻEE kollha kemm hi. Fis-26 ta' Ġunju, ġie approvat l-akkwist[105] propost ta' NAVTEQ , l-uniku kompetitur kredibbli għal Tele Atlas, min- Nokia , manifattur tas-settijiet tat-telefowns ċellulari. Iż-żewġ tranżazzjonijiet kienu ta' natura vertikali u kienu jeħtieġu analiżi fil-fond li applikat il-Linji Gwida dwar l-Għaqdiet Mhux Orizzontali, li ġew adottati dan l-aħħar. 2.5. Midja 75. Fis-17 ta' Settembru, fil- Mejda Tonda dwar l-opportunitajiet u x-xkiel għall-bejgħ online fis-Suq Uniku Ewropew , saru diskussjonijiet ta' livell għoli ma' rappreżentanti anzjani tal-konsumaturi u tal-industrija dwar l-opportunitajiet ta' negozju maħluqa mill-Internet u x-xkiel eżistenti għal aktar bejgħ online ta' mużika u prodotti fl-Ewropa. Waslu aktar minn 30 kontribut b'rispons għal dokument ta' analiżi ppubblikat għall-grupp mid-DĠ Kompetizzjoni, u fis-16 ta' Diċembru saret laqgħa b'segwitu li ffukat fuq id-distribuzzjoni online tal-mużika. 76. Għal dak li għandu x'jaqsam mal-ġestjoni tal-jeddijiet mużikali, fis-16 ta' Lulju l-Kummissjoni ħarġet deċiżjoni importanti kontra 24 soċjetà tal-ġestjoni tad-drittijiet tal-awtur fiż-ŻEE[106] li jiġġestixxu l-jeddijiet mużikali f'isem l-awturi tagħhom (kemm kompożituri kif ukoll il-kittieba tal-kliem). Id- deċiżjoni CISAC tipprojbixxi klawżoli ta' sħubija u ta' esklussività fil-ftehimiet ta' rappreżentanza reċiproka bejn is-soċjetajiet tal-ġestjoni tad-drittijiet tal-awtur għall-modi kollha ta' sfruttament u prattika miftiehma rigward it-tqassim territorjali ta' dawn il-ftehimiet ta' rappreżentanza għall-isfruttament ta' dawn il-jeddijiet permezz tal-internet, tat-trażmissjoni mill-ġdid bil-kejbil u tas-satellita. 77. Ir-restrizzjonijiet ipprojbiti kienu jipprovdu protezzjoni lil pożizzjoni esklussiva għas-soċjetajiet tal-ġestjoni tad-drittijiet tal-awtur fit-territorji rispettivi tagħhom, kemm għall-ġestjoni tal-jeddijiet kif ukoll għal-liċenzjar tar-repertorji lil min jużahom. Il-klawżola ta' sħubija kienet twaqqaf lid-detenturi tad-drittijiet milli jappuntaw soċjetà tal-ġestjoni tad-drittijiet tal-awtur tal-għażla tagħhom biex tiġġestixxi d-drittijiet tagħhom. Il-klawżola ta' esklussività u l-prattika miftiehma ma ħallewx li tinħoloq kompetizzjoni bejn is-soċjetajiet għal-liċenzjar tal-jeddijiet u li jkun hemm liċenzji li jkopru aktar minn territorju wieħed. 78. Fl-2008, il-Kummissjoni kompliet issegwi aktar il-qalba tax-xandir bl-erjal mill- analogu għad-diġitali fl-Istati Membri tal-UE. Fil-kuntest tal-proċedura ta' ksur skont l-Artikolu 226 KE li għaddejja bħalissa kontra l-Italja, wara l-ilment mill-assoċjazzjoni Taljana tal-konsumaturi, l-Altroconsumo[107], is-servizzi tal-Kummissjoni rrevedew l-emendi l-ġodda għas-sistema Taljana tax-xandir[108] u skambjaw l-opinjonijiet mal-awtoritajiet Taljani dwar l-ambitu tal-leġiżlazzjoni l-ġdida u l-kriterji għad-diġitalizzazzjoni tan-netwerks tat-televiżjoni bl-erjal terrestri. L-emendi għas-sistema għandhom iwasslu biex ikun hemm aktar frekwenzi disponibbli għax-xandara ġodda u għax-xandara żgħar eżistenti. 79. Il-Kummissjoni ssuktat ukoll tapprova l-finanzjament mill-Istat għal xandara li joffru servizz pubbliku fejn kemm il-mandat tas-servizz pubbliku kif ukoll il-finanzjament ikunu ddeterminati bi trasparenza sħiħa, u fejn il-finanzjament mill-Istat ma jkunx jaqbeż dak li jkun meħtieġ biex il-missjoni ta' servizz pubbliku sseħħ. Fl-2008, il-Kummissjoni adottat żewġ deċiżjonijiet rigward il-finanzjament ta' xandara tas-servizz pubbliku skont l-Artikolu 86(2) KE flimkien mal-Komunikazzjoni dwar ix-Xandir. L-ewwel waħda minn dawn id-deċiżjonijiet kienet dwar is-sistema ta' finanzjament tax-xandar Belġjan (Fjamming) tas-servizz pubbliku VRT[109]. It-tieni deċiżjoni kienet dwar is-sistema ta' finanzjament favur ix-xandara Irlandiżi tas-servizz pubbliku RTÉ u TG4[110]. Il-Kummissjoni approvat ukoll għajnuna urġenti mill-Istat sabiex tirrimedja l-qagħda finanzjarja diffiċli ta' żewġ xandara pubbliċi, France Télévisions[111], skont l-Artikolu 86(2) KE u TV2 Danmark[112], skont l-Artikolu 87(3)(c) KE u d-dispożizzjonijiet dwar l-għajnuna għas- salvataġġ u r-ristrutturazzjoni . 80. F'Novembru, wara konsultazzjoni pubblika li saret bejn Jannar u Marzu, il-Kummissjoni ppreżentat abbozz ġdid ta' Komunikazzjoni dwar ix-Xandir [113] għal aktar konsultazzjoni pubblika, bil-għan li l-affarijiet isiru aktar ċari għall-parteċipanti kollha tas-suq u sabiex jiġi żgurat qafas li jkun adattat b'mod xieraq għall-ambjent teknoloġiku ġdid. 81. F'Ottubru, il-Kummissjoni tat bidu għal konsultazzjoni pubblika dwar il-pjanijiet tagħha biex twessa' l-kriterji tal-valutazzjoni tal-għajnuna mill-Istat tal- Komunikazzjoni tagħha dwar iċ-Ċinema [114]. Bil-kriterji ta' bħalissa, is-sostenn mill-Istat għall-produzzjoni tal-films jista' jiġi eżentat f'ċerti kundizzjonijiet, b'mod partikulari fejn tali sostenn ikollu x'jaqsam ma' films kulturali, filwaqt li jkun jirrispetta ċerti limiti minimi rigward ir-rekwiżiti territorjali u l-intensità tal-għajnuna. 82. Fl-2008, il-Kummissjoni approvat diversi skemi ta' sostenn tal-films, li eżempji tagħhom jinkludu l-iskema Ungeriża għas-sostenn tal-films[115], l-inċentivi Taljani tat-taxxa għall-produzzjoni tal-films[116], l-iskema Finlandiża għas-sostenn tal-films[117], u l-iskema Ġermaniża għas-sostenn tal-films[118]. 83. Finalment, fl-2008 l-Kummissjoni approvat żewġ akkwisti ewlenin fil-qasam tal-midja. Fl-14 ta’ Frar, il-Kummissjoni awtorizzat l-akkwist propost tar- Reuters Group , ibbażat fir-Renju Unit, mit- Thomson Corporation , Kanadiża, suġġett għal kundizzjonijiet u obbligi. Fil-11 ta’ Marzu l-Kummissjoni approvat, billi applikat għall-ewwel darba l-Linji Gwida dwar l-Għaqdiet Mhux Orizzontali, l-akkwist propost mill- Google tal-kumpanija tat-teknoloġija tar-riklamar online DoubleClick [119]. 2.6. Trasport 84. Is-sena 2008 kieent waħda ta’ sfida għas-settur tat-trasport, li l-ewwel ġarrab żieda b’mod regolari fil-prezzijiet tal-fjuwil fl-ewwel nofs tas-sena u mbagħad il-kriżi ekonomika fit-tieni nofs. It-tnaqqis fir-ritmu tal-ekonomija affettwa b'mod sinfikattiv kemm is-servizzi tat-trasport tal-merkanzija kif ukoll dawk tal-passiġġieri, ta’ kull tip ta’ servizz tat-trasport. F’dan l-isfond ġenerali ta’ kriżi ekonomika, fis-settur tat-trasport seħħ aktar konsolidament u dan x’aktarx li jissokta fl-2009. 85. Fis-settur tat- trasport bit-triq , il-Kummissjoni tkompli tapplika r-regoli eżistenti dwar l-għajnuna mill-Istat għal kuntratti ta’ servizz pubbliku u obbligi ta’ servizz pubbliku, minħabba li r-Regolament rivedut għas-servizzi pubbliċi fil-qasam tat-trasport bl-art[120] mhux fis-seħħ. Wara s-sentenza Altmark [121], il-Kummissjoni rċeviet u eżaminat għadd kbir ta’ lmenti, kif ukoll ċerti notifiki dwar sussidji lil servizzi lokali u reġjonali tal-karozzi tal-linja, li kienu jiffukaw l-aktar fuq kuntratti li ngħataw mingħajr sejħa pubblika minn qabel għall-offerti. Il-Kummissjoni ħarġet deċiżjoni pożittiva aħħarija rigward kuntratt ta’ servizz pubbliku għat-trasport pubbliku tal-passiġġieri bil-karozzi tal-linja fid-distrett ta’ Lienz fl-Awstrija[122]. Fetħet ukoll proċedura ta’ investigazzjoni formali dwar miżuri meħuda favur il-kumpanija Franċiża Sernam , li hija s-sussidjarja tat-trasport bit-triq tas-Société national des chemins de Fer Français (SNCF), minħabba tħassib dwar jekk il-kundizzjonijiet imniżżlin fid-deċiżjoni tagħha tal-20 ta’ Ottubru 2004 ġewx irrispettati. 86. Fil-qasam tat- trasport bil-ferrovija u t-trasport imħallat , is-servizzi tat-trasport bil-ferrovija għall-merkanzija infetħu għal kollox għall-kompetizzjoni fl-UE fl-1 ta’ Jannar 2007, filwaqt li s-servizzi internazzjonali tal-ferrovija għall-passiġġieri se jinfetħu għall-kompetizzjoni mill-1 ta’ Jannar 2010. Il-Linji Gwida dwar l-għajnuniet mill-Istat għall-impriżi ferrovjarji [123] daħlu fis-seħħ f’Lulju. Dawn il-linji gwida ffissaw fid-dettall il-mod kif taħdem il-Kummissjoni fir-rigward tal-għajnuna mill-Istat lil impriżi ferrovjarji kif definiti fid-Direttiva 91/440/KEE[124] u lil impriżi tat-trasport urban, suburban u reġjonali tal-passiġġieri bil-għan li jiżdiedu t-trasparenza tal-finanzjament pubbliku u ċ-ċertezza legali. Fl-2008, il-Kummissjoni adottat diversi deċiżjonijiet biex tippromwovi t-trasport bil-ferrovija u t-trasport imħallat[125]. Fl-2008, il-Kummissjoni ħarġet ukoll għadd ta’ deċiżjonijiet fil-qasam tal- għaqdiet . Fid-19 ta' Marzu, il-Kummissjoni approvat l-akkwist tal-fornitur Spanjol tal-loġistika Transfesa mill-kumpanija ferrovjarja Ġermaniża Deutsche Bahn [126], li hi proprjetà tal-Istat. Fil-25 ta’ Novembru, il-Kummissjoni approvat[127] l-akkwist tal-kumpanija Ungeriża MAV Cargo mill-kumpanija Awstrijaka RCA b’kundizzjonijiet. 87. Fl-1 ta’ Lulju, il-Kummissjoni adottat Linji Gwida dwar l-applikazzjoni tal-Artikolu 81 tat-Trattat tal-KE għas-servizzi ta’ trasport marittimu [128] minħabba t-tħassir tar-Regolament 4056/86 dwar il-konferenzi marittimi b'effett mit-18 ta' Ottubru u t-twessigħ tal-ambitu tar-Regolament 1/2003 biex jinkludi l- kabotaġġ u s-servizzi internazzjonali b’bastimenti li ma jaħdmux rotot regolari. Il-Linji Gwida stabilixxew il-prinċipji li se timxi magħhom il-Kummissjoni meta tkun qed tiddefinixxi s-swieq u tivvaluta skemi tat-tpartit tat-tagħrif fit-tbaħħir fuq rotot regolari kif ukoll ftehimiet ta’ koperazzjoni li jkunu jinvolvu l- kabotaġġ marittimu, servizzi b’bastimenti li jaħdmu rotor regolari u/jew servizzi b’bastimenti li ma jaħdmux rotot regolari. 88. Fil-21 ta’ Ottubru, il-Kummissjoni ppubblikat l- Abbozz ta' Regolament għal Eżenzjoni ta' Kategorija dwar l-applikazzjoni tal-Artikolu 81(3) tat-Trattat KE għal ċerti kategoriji ta’ ftehimiet, deċiżjonijiet u prattiki miftehmin bejn kumpaniji tat-tbaħħir fuq rotot regolari (“konsorzji”)[129], minħabba l-iskadenza tar-Regolament għal eżenzjoni ta’ kategorija fl-2010. Ladarba r-REK jkun adottat, ir-riforma tar-regoli tal-kompetizzjoni li japplikaw għas-servizzi tat-trasport bil-baħar – li nbdiet fl-2003 – tkun kompluta. 89. Fit-12 ta’ Diċembru, il-Kummissjoni ħarġet gwida dwar kif għandhom jiġu indirizzati l-miżuri ta’ għajnuna mill-Istat li tikkumplimenta l-finanzjament Komunitarju għall-varar tal-awtostradi tal-baħar [130] bil-ħsieb li jiġu allinejati l-intensità massima tal-għajnuna u t-tul massimu ta’ żmien li jipprovdu għalihom il-linji gwida Komunitarji dwar l-għajnuna mill-Istat għat-trasport bil-baħar[131] sabiex jiġu inklużi l-kundizzjonijiet aktar favorevoli li huma mħollija fil-każ ta’ proġetti koperti mit-tieni programm “Marco Polo” għall-għoti ta’ assistenza finanzjarja Komunitarja biex is-sistema tat-trasport tal-merkanzija tagħmel inqas ħsara lill-ambjent (“Marco Polo II”)[132] u bid-Deċiżjoni Nru 1692/96/KE tal-Parlament Ewropew u tal-Kunsill tat-23 ta’ Lulju 1996 dwar il-linji gwida Komunitarji għall-iżvilupp tan-netwerk trans-Ewropew tat-trasport (it-TEN-T)[133]. 90. Fl-aħħar nett, fil-qasam tas- servizzi ta’ interess ekonomiku ġenerali , wara stħarriġ fil-fond, il-Kummissjoni ħasset li l-kumpens imħallas mill-Istat Franċiż lis- Société Nationale Maritime Corse-Méditerranée (l-SNCM) biex twettaq obbligi ta’ servizz pubbliku fil-perjodu bejn l-1991 u l-2001 huwa kumpatibbli mas-suq komuni[134]. Mill-banda l-oħra, il-Kummissjoni ddeċidiet li tagħti bidu għal proċedura ta' investigazzjoni formali rigward sistema ta’ kumpens għal CalMac u Northlink biex iwettqu obbligi ta’ servizz pubbliku relatati mat-tħaddim ta’ vapuretti għall-ġarr tal-passiġġieri bejn il-gżejjer Skoċċiżi[135]. 91. Fil-qasam tal- avjazzjoni , ir- Regolament dwar is-Servizzi tal-Ajru [136] daħal fis-seħħ fl-1 ta’ Novembru u issa jipprovdi l-qafas legali għat-trasport bl-ajru fl-UE, u jiffissa r-regoli dwar l-għoti u s-superviżjoni tal-liċenzi għall-ġestjoni tal-ġarriera Komunitarji tal-ajru, l-aċċess għas-suq, ir-reġistrazzjoni u l-kiri tal-inġenji tal-ajru, l-obbligi ta’ servizz pubbliku, it-tqassim tat-traffiku bejn l-ajruporti u l-iffissar tal-prezzijiet. Barra minn hekk, il-Kummissjoni ssuktat taħdem għal Regolament ġdid li jissimplifika u jimmodernizza r-regoli li għandhom x'jaqsmu mas-sistemi tal-ibbukkjar bil-kompjuter[137]. 92. Fl-2008, saret l-Kummissjoni ntalbet biex tiddeċiedi fuq diversi miżuri ta’ salvataġġ u ta’ ristrutturazzjoni meta kumpaniji tat-trasport bl-ajru l-ewwel kellhom iħabbtu wiċċhom ma’ prezzijiet għolja taż-żejt mhux raffinat u mbagħad ma’ tnaqqis fid-domanda minħabba l-kriżi finanzjarja u ekonomika. Fil-każ tal- Olympic Airways / Olympic Airlines , il-Kummissjoni sabet li pjan ta’ privatizzazzjoni mressaq mill-awtoritajiet Griegi li kien jinvolvi l-bejgħ f’pakkett ta’ ċerti assi taż-żewġ kumpaniji ma kienx jinvolvi għajnuna mill-Istat, kemm-il darba l-impenji li ħadu fuq spallejhom l-awtoritajiet Griegi jiġu sodisfatti għal kollox[138]. F’deċiżjoni separata iżda relatata[139], il-Kummissjoni qalet li, mill-aħħar deċiżjoni tagħha fl-2005 'l hawn, il-Greċja kienet tat aktar għajnuna mill-Istat lill-ġarrier ewlieni, u ordnat l-irkupru tagħha. F’Ġunju, il-Kummissjoni fetħet il-proċedura ta' investigazzjoni formali fir-rigward ta’ self ta’ EUR 300 miljun mill-Istat Taljan lill- Alitalia [140]. F’Novembru, il-Kummissjoni ħarġet deċiżjoni negattiva aħħarija li ordnat l-irkupru tal-għajnuna inkompatibbli[141]. Fl-istess ħin, il-Kummissjoni approvat il-pjan tal-likwidazzjoni tal-Alitalia[142]. 93. Fil-qasam tal- infrastruttura tal-ajruporti , il-Kummissjoni għalqet il-proċedura ta’ investigazzjoni formali rigward il-miżuri Statali li kienu jinvolvu lid- DHL Group u lill- Ajruport ta’ Leipzig-Halle [143]. Il-Kummissjoni qalet li l-injezzjonijiet tal-kapital lill- Ajruport ta’ Leipzig kienu kompatibbli mar-regoli tat-Trattat. B’kuntrast ma’ dan, l-assigurazzjonijiet mogħtija lid- DHL u l-ittra ta’ rassigurazzjoni favur id- DHL tqiesu bħala inkompatibbli mar-regoli tat-Trattat. Il-Kummissjoni ordnat l-irkupru tal-għajnuna inkompatibbli marbuta mal-assigurazzjonijiet u pprojbiet l-għoti tal-ittra ta’ rassigurazzjoni. Il-Qorti tal-Prim’ Istanza annullat deċiżjoni tal-2004 tal-Kummissjoni li kienet ordnat lill-Belġju jirkupra għajnuna inkompatibbli li kienet ngħatat lil Ryanair b’rabta mal-istabbiliment tagħha fl-ajruport ta’ Charleroi[144]. Il-Qorti qalet li l-Kumissjoni kien messha eżaminat il-miżuri mogħtija mir-Reġjun tal-Wallonja u mill-Ajruport Brussels South Charleroi flimkien u kellha tapplika l-prinċipju tal-investitur privat għall-miżuri adottati mir-Reġjun tal-Wallonja, ladarba kien hemm rabtiet ekonomiċi mill-qrib bejn dawn iż-żewġ entitajiet. 94. Fil-qasam tal- għaqdiet , fis-6 ta’ Awissu l-Kummissjoni approvat l-akkwist propost tan- Northwest Airline Corporation (“NWA”) mid- Delta Air Lines, Inc. (“Delta”)[145] – it-tnejn li huma ġarriera mill-Istati Uniti – skont ir-Regolament tal-UE dwar l-Għaqdiet. Fis-17 ta’ Diċembru, wara investigazzjoni fil-fond, il-Kummissjoni approvat il-fużjoni bejn il- KLM u l- Martinair [146]. 95. Fil-qafas tal- ftehim bejn l-UE u l-Istati Uniti dwar avjazzjoni mingħajr fruntieri , iffirmat f’April 2007, li jinkludi dispożizzjonijiet għat-tisħiħ tal-koperazzjoni bejn il-Kummissjoni u d-Dipartiment tat-Trasport tal-Istati Uniti fil-qasam tal-kompetizzjoni, f’Marzu l-Kummissjoni u d-Dipartiment tat-Trasport tal-Istati Uniti nedew proġett konġunt ta’ riċerka dwar l-alleanzi tal-linji tal-ajru [147]. L-għan ta’ dan il-proġett huwa li jfannad il-fehim tagħhom tas-servizzi tal-ajru li jaqsmu l-Atlantiku, l-effetti tal-alleanzi fuq il-kompetizzjoni tal-linji tal-ajru u l-bidliet possibbli fir-rwol tal-alleanzi wara l-ftehim bejn l-UE u l-Istati Uniti dwar l-avjazzjoni mingħajr fruntieri. 2.7. L-industrija farmaċewtika 96. Fir-rigward tal-applikazzjoni tar- regoli tal-UE dwar l-antitrust fis-settur tal-farmaċewtika, l-aktar azzjoni importanti meħuda mill-Kummissjoni fl-2008 kienet it-tnedija tal- inkjesta dwar is-settur framaċewtiku [148] fil-15 ta’ Jannar. Fl-istess data, il-Kummissjoni wettqet spezzjonijiet għall-għarrieda fil-binjiet ta’ għadd ta’ kumpaniji fl-UE li huma produtturi tal-formulazzjonijiet oriġinali u ta’ dawk ġeneriċi. Din kienet l-ewwel darba li l-Kummissjoni nediet inkjesta dwar settur bi spezzjonijiet minn qabel. 97. L-inkjesta dwar is-settur infetħet b’reazzjoni għal tagħrif li kien jindika li jista’ jkun li l-kompetizzjoni fis-suq farmaċewtiku fl-UE mhix taħdem kif suppost. Is-sinjali ta’ dan kienu tnaqqis fl-innovazzjoni, imkejjel permezz tal-għadd li qed jonqos ta’ mediċini ġodda li jilħqu s-suq kull sena, u każi ta’ dħul ittardjat ta’ mediċini ġeneriċi fis-suq. L-inkjesta fittxet li teżamina jekk ċerti prattiki tal-kumpaniji farmaċewtiċi jistgħux ikunu fost ir-raġunijiet għall-ittardjar tal-mediċina ġenerika u t-tnaqqis fl-innovazzjoni. L-inkjesta ffukat b’mod partikulari fuq il-prattiki li l-kumpaniji produtturi tal-formulazzjonijiet oriġinali jistgħu jużaw biex jimblukkaw jew idewmu mhux biss il-kompetizzjoni minn kumpaniji li jipproduċu formulazzjonijiet ġeneriċi, iżda wkoll l-iżvilupp ta’ prodotti oħra kompetituri magħmula minn formulazzjonijiet oriġinali. Barra minn hekk, tippreżenta fil-qosor in-nuqqasijiet fil-qafas regolatorju applikabbli għas-settur farmaċewtiku kif irrappurtat mill-kumpaniji li pparteċipaw u mill-awtoritajiet pubbliċi. 98. Matul l-inkjesta, il-Kummissjoni kkonsultat lil dawk kollha li għandhom interessi fis-settur, bħalma huma l-kumpaniji li jipproduċu l-formulazzjonijiet oriġinali u dawk li jipproduċu l-ġeneriċi, l-assoċjazzjonijiet tal-industrija, l-assoċjazzjonijiet tal-konsumaturi u tal-pazjenti, il-kumpaniji tal-assigurazzjoni, l-assoċjazzjonijiet tat-tobba, l-ispiżjara u l-isptarijiet, l-awtoritajiet tas-saħħa, l-Uffiċċju Ewropew tal-Privattivi, il-kummerċjanti paralleli, u l-ANK. Il-Kummissjoni ġabret id-dejta fuq il-bażi ta’ talbiet għal tagħrif li ntbagħtu lil aktar minn 100 kumpanija farmaċewtika attiva fl-UE kif ukoll lil diversi partijiet oħra li għandhom interessi fil-qasam. Id-dejta għandha x’taqsam ma’ kampjun ta’ 219-il molekula kimika relatati ma’ drogi li jinkisbu bir-riċetta għall-użu tal-bniedem, li nbiegħu fl-UE fil-perjodu bejn l-2000 u l-2007. 99. Fit-28 ta’ Novembru, il-Kummissjoni ppubblikat ir-rapport preliminari tagħha dwar l-inkjesta dwar is-settur farmaċewtiku[149]. Ir-rapport ikkonferma li ċertament kien hemm dewmien tad-dħul tal-mediċini ġeneriċi u tnaqqis fl-innovazzjoni, u u eżamina xi wħud mill-kawżi possibbli, l-aktar prominentement dawk li jirriżultaw mill-imġiba tal-kumpaniji. Ir-rapport preliminari jenfasizza ir-rwol ewlieni tad-drittijiet tal-privattivi għas-settur farmaċewtiku. Ma jidentifikax każi individwali ta’ għemil ħażin jew jipprovdi xi gwida dwar il-kompatibbiltà tal-prattiki eżaminati mar-regoli tal-KE dwar il-kompetizzjoni. 100. Is-sejbiet tal-inkjesta dwar is-settur jindikaw li l-kumpaniji li jipproduċu l-formulazzjonijiet oriġinali jfasslu u jimplimentaw varjetà ta’ strateġiji (l-hekk imsejħa “kaxxa tal-għodda”) sabiex jiżguraw dħul kontinwat mill-mediċini tagħhom. L-implimentazzjoni b’suċċess ta’ dawn l-istrateġiji jista’ jkollha l-effett li tittardja jew timblokka d-dħul fis-suq, iżda r-rapport jisħaq li l-għemil tal-kumpaniji jista’ ma jkunx l-unika kawża tad-dewmien li jġarrbu l-kumpaniji ġeneriċi fir-rigward tad-dħul fis-suq tal-prodotti tagħhom. 101. Partijiet li għandhom interessi fil-qasam ukoll ressqu r-rimarki tagħhom dwar il-qafas regolatorju applikabbli għas-settur farmaċewtiku, u taw importanza lid-diffikultajiet u n-nuqqasijiet li jħossu li hemm b'rabta mad-dħul fis-suq u l-kompetizzjoni. Il-kumpaniji ġeneriċi u l-kumpaniji oriġinaturi jaqblu dwar il-ħtieġa li jkun hemm privattiva Komunitarja waħda u ġudikatura unifikata u speċjalizzata tal-privattivi fl-Ewropa. Is-sejbiet preliminari tal-inkjesta dwar is-settur ukoll isostnu dawn il-fehmiet. Dawk li għandhom interessi fil-qasam jenfasizzaw ukoll dawk li jqisuhom bħala magħlqa fl-awtorizzazzjoni għall-kummerċjalizzazzjoni u fil-proċeduri tal-iffissar tal-prezzijiet u tar-rimborż, li jistgħu jikkontribwixxu għal dewmien biex il-prodotti farmaċewtiċi jaslu fis-suq. 2.8. L-industrija tal-ikel 102. B’rispons għall-prezzijiet li qed jogħlew tal-ikel fl-aħħar parti tal-2007 u fl-ewwel parti tal-2008, f’Mejju l-Kummissjoni ħarġet il- Komunikazzjoni “Nindirizzaw l-isfida ta' prezzijiet tal-ikel li qed jogħlew - Direzzjonijiet għall-azzjoni tal-UE” [150], li ħolqot Task Force bit-tir li teżamina l-funzjonament tal-katina tal-forniment tal-ikel, inklużi l-konċentrazzjoni u s-segmentazzjoni tas-suq tas-setturi tal-bejgħ bl-imnut u t-tqassim tal-ikel fl-UE. Wara din ġiet it-tieni Komunikazzjoni dwar “Il-Prezzijiet tal-Ikel fl-Ewropa” f’Diċembru[151], li pproponiet pjan direzzjonali biex jitjieb il-mod kif taħdem il-katina tal-provvista tal-ikel. 103. F’termini tal-politika tal-kompetizzjoni, il-Komunikazzjoni tappella biex il-Kummissjoni u l-awtoritajiet nazzjonali tal-kompetizzjoni (l-ANK) jiżguraw li jkun hemm infurzar qawwi u koerenti tar-regoli tal-kompetizzjoni fis-swieq tal-provvista tal-ikel, filwaqt li tisħaq fuq l-importanza tal-għodod tal-antitrust u tal-għaqdiet. 104. Fl-2008, il-Kummissjoni kompliet tiżgura l-konformità tal- Coca-Cola mal-impenji li kienet ħadet qabel u mmultat kartell ta’ kummerċjanti tal-banana skont l-Artikolu 81 KE. Fil-livell nazzjonali, l-Awtoritajiet tal-Kompetizzjoni skrutinizzaw mill-qrib is-setturi li għandhom x’jaqsmu mal-ikel u taw bidu għal għadd ta’ investigazzjonijiet. Huwa kruċjali li l-affarijiet isiru b’mod koerenti u kkoordinat, ladarba s-swieq tal-bejgħ bl-imnut spiss jiġu ddefiniti l-aktar l-aktar bħala nazzjonali fl-ambitu tagħhom. F’dan il-kuntest, id-DĠ Kompetizzjoni għamel żewġ laqgħat tas-Subgrupp dwar l-Ikel tan-Netwerk Ewropew tal-Kompetizzjoni f’Lulju u f’Novembru biex jiddiskutu u jiskambjaw l-aħjar prattiki fuq kwistjonijiet relatati mas-swieq tal-bejgħ tal-ikel bl-imnut. 105. Il-konsolidament tas-settur tal-ikel huwa rifless f’diversi każi ta’ għaqdiet li ġew innotifikati lill-Kummissjoni fl-2008. Għadd minn dawn l-għaqdiet kienu suġġetti għal investigazzjoni fil-fond jew inkella fl-ewwel fażi ġew approvati biss wara li kienu saru diżinvestimenti importanti. Fil-każ Friesland/Campina [152] l-Kummissjoni wettqet investigazzjoni fil-fond dwar l-għaqda proposta bejn żewġ koperattivi Olandiżi tal-ħalib li huma attivi f’firxa ta’ swieq tal-prodotti tal-ħalib. Din l-għaqda ġiet approvata wara li l-partijiet issottomettew għadd ta’ impenji u żguraw l-aċċess għall-ħalib nej fil-Pajjiżi l-Baxxi. Fil-każ ABF/GBI [153], il-Kummissjoni għamlet investigazzjoni fil-fond tal-akkwist ta’ partijiet mill-GBI mill-Associated British Foods (l-ABF) u approvat it-tranżazzjoni b’kundizzjonijiet. Finalment, fis-settur tal-bejgħ tal-ikel bl-imnut, il-Kummissjoni eżaminat l-akkwist propost tal- ADEG tal-Awstrija mir- REWE Group tal-Ġermanja[154] u approvat it-tranżizzjoni b'kundizzjonijiet. 2.9. Is-servizzi postali 106. It-tielet Direttiva Postali adottata mill-Parlament u mill-Kunsill fi Frar[155] timmarka fażi ewlenija ġdida għas-servizzi postali. Skont din id-Direttiva, il-ftuħ sħiħ tas-suq irid ikun twettaq mill-biċċa l-kbira tal-Istati Membri sal-31 ta’ Diċembru 2010, b’sentejn oħra żmien mogħtija lil xi Stati Membri. Id-Direttiva tipprovdi għat-tneħħija tal-erja riservata fl-Istati Membri kollha, il-konferma tal-ambitu u tal-istandard ta’ servizz postali universali u t-titjib tar-rwol tal-awtoritajiet regolatorji nazzjonali biex ikun jippermetti varjetà ta’ miżuri li l-Istati Membri jistgħu jieħdu, jekk ikun meħtieġ, biex jissalvagwardjaw u jiffinanzjaw is-servizz universali. Ir-rwol tal-għajnuna mill-Istat u, għaldaqstant, il-kontroll tal-Kummissjoni fuqha b’konsegwenza se jsiru aktar importanti. 107. Fir-rigward tal- applikazzjoni tar-regoli dwar l-għajnuna mill-Istat għas-servizz postali fl-2008, il-Kummissjoni adottat diversi deċiżjonijiet immirati biex jiżguraw li l-operaturi postali fdati b’servizzi ta’ interess ekonomiku ġenerali u s-sussidjarji tagħhom ma jgawdux minn vantaġġi mogħtija bla meħtieġ. Il-Kummissjoni ssuktat bl-investigazzjoni tagħha rigward l-allegat kumpens żejjed tad- Deutsche Post AG [156] għat-twettiq tal-obbligi tagħha ta' servizz universali, u f'Ottubru ħarġet inġunzjoni għall-għoti ta’ informazzjoni kontra l-Ġermanja minħabba r-rifjut mill-Ġermanja li tforni t-tagħrif mitlub. Fl-aħħar nett, il-Kummissjoni eżaminat ukoll jekk l-operaturi postali rċevewx għamliet oħra ta’ għajnuna mill-Istat. F’dan il-kuntest għalqet l-investigazzjonijiet dwar l-għajnuna mogħtija lill-Ajruport ta’ Leipzig u lid-DHL [157]. Filwaqt li approvat l-għajnuna mogħtija lill-ajruport ta’ Leipzig għall-bini tar-runway tan-Nofsinhar, il-Kummissjoni pprojbiet l-ittra ta’ rassigurazzjoni u xi garanziji oħrajn li rċeviet id-DHL bħala għajnuna biex tmexxi ċ-ċentru Ewropew tagħha lejn Leipzig. L-għajnuna li kienet diġà ngħatat lid-DHL trid titħallas lura. 3. Attivitajiet Tal-Konsumatur 108. Il-Kummissjoni tpoġġi t-tħassib tal-konsumaturi fil-qalba tal-attivitajiet tagħha fil-qasam tal-kompetizzjoni u tqis li huwa essenzjali li l-punt prinċipali tal-politika tal-kompetizzjoni għandu jkun il-massimizzazzjoni tal-benesseri tal-konsumatur. 109. L-integrazzjoni tad-dimensjoni tal-konsumaturi fil-politika tal-kompetizzjoni titlob djalogu kif imiss bejn is-servizzi tal-Kummissjoni u l-konsumaturi jew l-assoċjazzjonijiet li jirrappreżentawhom. Kien għalhekk li fl-2008 fi ħdan id-DĠ Kompetizzjoni nħolqot unità dedikata għall-Kuntatt mal-Konsumaturi. Il-konsumaturi u r-rappreżentanti tagħhom issa jistgħu jipprovdu lis-servizzi tal-Kummissjoni b’tagħrif utli kemm għal fehim aħjar tas-swieq kif ukoll għall-identifikazzjoni ta’ tħaddim ħażin potenzjali tas-suq[158]. Barra minn hekk, huma qegħdin fl-aħjar pożizzjoni biex jirrappurtaw direttament dwar kif jaraw l-impatt ta’ azzjoni partikulari. 110. Fl-iżvilupp ta’ politika pubblika, huwa importanti li wieħed jifhem it-tħassib tal-partijiet ewlenin li għandhom interessi fil-qasam, u l-impatti fuqhom, u l-konsumaturi mhumiex eċċezzjoni. Meta tuża l-kontribut tagħhom, il-Kummizzjoni tkun tista’ tifhem aħjar kif dawn il-politiki jaħdmu fil-prattika u tiżgura li l-objettivi tagħhom jintlaħqu għal kollox. Biex nagħtu eżempju, kemm il-Mejda Tonda dwar l-opportunitajiet u x-xkiel għall-bejgħ online u s-Suq Uniku Ewropew[159] kif ukoll il-White Paper dwar id-Danni Privati kienu jinkludu konsultazzjoni estensiva, li matulha tfittxew attivament il-fehmiet tal-konsumaturi u tar-rappreżentanti tagħhom. Barra minn hekk, matul l-Inkjesta dwar is-Settur Farmaċewtiku[160] u b’mod regolari, f’għadd ta’ każijiet ta’ fużjoni, il-mod kif raw l-affarijiet il-konsumaturi għen lis-servizzi tal-Kummissjoni biex ipoġġu b’mod aħjar fil-kuntest l-aspetti kollha tas-suq waqt li kienu qed jidentifikaw il-problemi u s-soluzzjonijiet. Il-Gwida dwar il-prijoritajiet tal-infurzar meta jiġi indirizzat għemil li jeskludi[161] affermat mill-ġdid l-importanza ta’ dan il-mod kif isiru l-affarijiet, u dawn il-prijoritajiet se jiddaħħlu mill-2009 'l quddiem. 4. In-Netwerk Ewropew tal-Kompetizzjoni u l-Qrati Nazzjonali 111. In-NEK jipprovdi pjattaforma biex l-awtoritajiet tal-kompetizzjoni fl-UE jikkoordinaw b’mod kostruttiv l-azzjonijiet tal-infurzar, jiżguraw il-konsistenza u jiddiskutu kwistjonijiet ta’ linji ta’ politika li jkollhom interess fiha lkoll. 112. Matul l-2008 n-NEK iltaqa’ f’formazzjonijiet differenti, li varjaw mil-laqgħa annwali tal-kapijiet tal-awtoritajiet kollha tal-kompetizzjoni sas-subgruppi settorjali, mingħajr ma wieħed jinsa l-laqgħat plenarji u l-gruppi ta’ ħidma. Is-suġġetti ewlenin li ġew diskussi matul l-2008 kienu (1) l-iżviluppi ta’ dan l-aħħar fil-politika tal-kompetizzjoni, (2) l-esperjenza tal-awtoritajiet nazzjonali tal-kompetizzjoni bl-għodod tal-infurzar tar-Regolament 1/2003, (3) ir-reviżjoni tal-politika tal-Kummissjoni dwar il-ftehimiet orizzontali u r-restrizzjonijiet vertikali, (4) kwistjonijiet settorjali bħall-“prezzijiet bl-imnut waħħalin”, il-fajls tat-tariffi ta’ skambju multilaterali (il-MIF) u taż-Żona Waħda tal-Ħlasijiet bl-Euro (is-SEPA) u l-inkjesta dwar is-settur tal-farmaċewtika. 113. L-2008 rat ukoll il-kontinwazzjoni tal-proċess ta’ “konverġenza” osservat fil-kuntest tar-Regolament 1/2003. Eżempju prim ta’ din ix-xejra huwa l-Programm Mudell tan-NEK dwar il-Klemenza. Sa tmiem l-2008, ħamsa u għoxrin Stat Membru kellhom programmi ta’ klemenza u huwa mistenni li t-tnejn l-oħrajn (Malta u s-Slovenja) idaħħluhom fil-ġejjieni qrib. Barra minn hekk, bosta membri tan-NEK allinjaw il-programmi tagħhom mal-Programm Mudell tan-NEK jew jinsabu fil-proċess li jagħmlu dan. 114. Aspett importanti tax-xogħol tan-NEK huwa l-koperazzjoni fuq każi individwali. Fl-2008, skont l-Artikolu 11(3) tar-Regolament 1/2003, il-Kummissjoni ġiet mgħarrfa b’bejn wieħed u ieħor 150 investigazzjoni ġdida ta’ każi[162] mibdija mill-awtoritajiet nazzjonali tal-kompetizzjoni. Bħal fis-snin ta’ qabel, u b’riżultat tal-mod flessibbli u pragmatiku ta’ kif wieħed jaħdem li daħħlu r-Regolament u l-Avviż dwar in-Netwerk, kienu biss ftit id-drabi fejn seħħew diskussjonijiet dwar l-allokazzjoni tal-każi u kienu saħansitra inqas l-okkażjonijiet fejn każ bidel l-idejn. Sabiex jiżguraw applikazzjoni konsistenti tal-liġi tal-UE, is-servizzi tal-Kummissjoni rrevedew, jew taw parir dwar, 61 deċiżjoni kkunsidrata li kienu ġew ikkomunikati skont l-Artikolu 11(4) tar-Regolament 1/2003. 115. Barra minn hekk, il-mekkaniżmi għall-koperazzjoni mal-qrati nazzjonali fl-applikazzjoni tal-liġi tal-UE dwar il-kompetizzjoni, imniżżla fl-Artikolu 15 tar-Regolament 1/2003, ħadmu fil-pront fl-2008. Il-Kummissjoni rċeviet diversi rikjesti għal opinjonijiet li kienu pendenti fi tmiem is-sena, kif ukoll kopji ta’ xi 50 sentenza mogħtijin mill-qrati nazzjonali. Barra minn hekk, id-DĠ Kompetizzjoni kkonkluda ħmistax-il ftehim dwar għotjiet għat-taħriġ tal-ġudikanti u nieda sejħa ġdida għall-proposti għal dan it-tip ta’ attività. 5. Attivitajiet Internazzjonali 116. F’ekonomija dinjija li kulma jmur qiegħda ssir globalizzata, anki l-politika tal-kompetizzjoni trid tħares lejn l-affarijiet b'mod globali. Id-DĠ Kompetizzjoni jwieġeb għal din l-isfida billi jirrinforza u jestendi r-relazzjonijiet tiegħu mas-sħab fid-dinja kollha fil- fora bilaterali kif ukoll f’dawk multilaterali. Il-Kummissarju Kroes tagħti l-ogħla importanza lill-koperazzjoni internazzjonali effettiva fil-qasam tal-kompetizzjoni. 117. Fil-kuntest tat- tkabbir , matul l-2008, il-koperazzjoni mal-Kroazja u mat-Turkija kienet, b’mod partikulari, mill-qrib. Sar progress konsiderevoli mill-Kroazja fl-issodisfar tal-limiti minimi tal-ftuħ biex ikunu jistgħu jinbdew in-negozjati tal-adeżjoni dwar il-kapitolu tal-kompetizzjoni, inkluż dwar il-kwistjoni importanti li fadal dwar ir-ristrutturazzjoni tat-tarzni tagħha, filwaqt li t-Turkija għad trid iddaħħal sistema għall-kontroll u s-superviżjoni tal-għajnuna mill-Istat. Id-DĠ Kompetizzjoni assista wkoll lill-pajjiżi tal-Punent tal-Balkani biex ikomplu jallinjaw ir-regoli tagħhom dwar il-kompetizzjoni mal-liġi tal-UE, u dan kien jinkludi għajnuna biex jiġu abbozzati liġijiet dwar il-kompetizzjoni u l-għajnuna mill-Istat u pariri dwar il-ħolqien tal-istituzzjonijiet meħtieġa għall-infurzar ta’ dawn ir-regoli. 118. Fejn tidħol il- koperazzjoni bilaterali , il-Kummissjoni ssuktat bil-koperazzjoni mill-qrib tagħha mal-Awtorita tas-Sorvejlanza tal-Assoċjazzjoni Ewropea tal-Kummerċ Ħieles (l-EFTA) fl-infurzar tal-Ftehim dwar iż-Żona Ekonomika Ewropea (iż-ŻEE). Bħal fis-snin ta’ qabel, kien hemm skambji intensivi taħt ftehimiet ta’ koperazzjoni ddedikati għal kwistjonijiet ta’ kompetizzjoni mal-Istati Uniti, il-Kanada u l-Ġappun. Il-koperazzjoni maċ-Ċina u mal-Korea wkoll baqgħu prijorità fl-2008. Barra dan, id-DĠ Kompetizzjoni kellha rwol attiv fin-negozjati li għaddejjin dwar Ftehimiet ta’ Kummerċ Ħieles mal-Ukrajna, l-Indja u l-Korea t’Isfel, u dwar il-parti tal-Ftehim ta’ Assoċjazzjoni mal-Amerka Ċentrali li għandha x’taqsam mal-kummerċ, bil-għan li jiġi żgurat li prattiki antikompetittivi (inkluża l-għajnuna mill-Istat) ma jnawrux il-kummerċ u benefiċċji ekonomiċi oħra mfittxija permezz ta’ dawk il-ftehimiet. 119. Fil-qasam tal- koperazzjoni multilaterali , id-DĠ Kompetizzjoni kompla jkollu rwol ewlieni fin-Netwerk Internazzjonali tal-Kompetizzjoni (l-ICN), fejn huwa membru tal-Grupp ta’ Tmexxija, kopresident tal-Grupp ta’ Ħidma dwar il-kartelli u membru attiv tal-gruppi ta’ ħidma l-oħrajn (dwar l-għaqdiet, l-implimentazzjoni tal-politika tal-kompetizzjoni, l-imġiba unilaterali u l-promozzjoni). Id-DĠ Kompetizzjoni kompliet tikkontribwixxi attivament għax-xogħol tal-Kumitat tal-OECD dwar il-Kompetizzjoni u kellu rwol ewlieni f’diskussjoni madwar mejda tonda fil-konferenza annwali tal-Grupp Intergovernattiv ta’ Esperti (IGE) dwar il-Liġi u l-Politika tal-Kompetizzjoni tal-Konferenza tan-Nazzjonijiet Uniti dwar il-Kummerċ u l-Iżvilupp (l-UNCTAD). 6. Koperazzjoni Bejn l-Istituzzjonijiet 120. Fl-2008, il-Kummissjoni ssuktat bil-koperazzjoni tagħha mal-istituzzjonijiet Komunitarji l-oħrajn skont il-ftehimiet jew protokolli rispettivi li daħlu għalihom l-istituzzjonijiet rilevanti[163]. 121. Fl-2008, il- Parlament Ewropew (PE) adotta riżoluzzjoni jew rapport dwar is-suġġetti li ġejjin: l-inkjesta dwar is-settur tas-servizzi bankarji bl-imnut, il-ftehim konkluż bejn il-Gvern tar-Repubblika tal-Korea u l-Komunità Ewropea rigward il-koperazzjoni dwar attivitajiet antikompetittivi u l-White Paper dwar l-Azzjonijiet dwar Danni. Ir-Rapporti Annwali dwar il-Kompetizzjoni tal-2006 u l-2007 ukoll ġew diskussi fil-livell ta’ kumitat matul l-2008 u għandhom jiġu adottati fl-2009. Il-Kummissjoni ħadet sehem ukoll f’diskussjonijiet li saru fil-PE dwar suġġetti oħrajn relatati, inklużi l-applikazzjoni tar-rispons fir-rigward tal-għajnuna mill-Istat għall-kriżi finanzjarja u ekonomika li qed taħkem bħalissa. 122. Il-Kummissjoni tikkopera mill-qrib mal- Kunsill billi tinfurmah dwar inizjattivi importanti fejn jidħlu linji politiċi fil-qasam tal-kompetizzjoni, bħal miżuri ta’ għajnuna mill-Istat għall-industrija bankarja u miżuri addizzjonali oħrajn ta' għajnuna mill-Istat fil-kuntest tal-krizi finanzjarja u ekonomika. Fl-2008, il-Kummissjoni tat kontributi dwar il-politika tal-kompetizzjoni primarjament fir-rigward ta’ konklużjonijiet adottati fil-Kunsill tal-Kompetittività (ngħidu aħna, fuq l-istrateġija ta’ Liżbona, il-politika industrijali u l-politika dwar l-IŻM), fil-Kunsill tat-Trasport, it-Telekomunikazzjonijiet u l-Enerġija (il-Pakkett Leġiżlattiv dwar is-Suq Intern tal-Enerġija, il-pakkett dwar l-Enerġija/il-Klima) u fil-Kunsill tal-Affarijiet Ekonomiċi u Finanzjarji (ir-Reviżjoni tas-Suq Uniku, iż-Żona Waħda tal-Ħlasijiet bl-Euro, il-kapital ta’ riskju, il-Pjan Ewropew għall-Irkupru Ekonomiku). 123. Il-Kummissjoni tinforma lill- Kumitat Ekonomiku u Soċjali Ewropew (il-KESE) u lill- Kumitat tar-Reġjuni dwar l-inizjattivi ta’ politika ewlenin, u tieħu sehem f’dibattiti li jistgħu jsiru fil-Kumitat rispettiv dwar dawk l-inizjattivi. Eżempju wieħed huwa l-adozzjoni tar-rapport tal-KESE dwar ir-Rapport Annwali tal-Kummissjoni dwar il-Politika tal-Kompetizzjoni. Matul l-2008 l-Kummissjoni ħadet sehem f’laqgħat ta’ gruppi ta’ ħidma tal-KESE dwar il-Kompetizzjoni u d-Demokrazija fis-Suq Intern, dwar ir-Rapport Annwali dwar il-Kompetizzjoni, u dwar il-White Paper dwar l-azzjonijiet għad-danni. [1] Ara l-punt 30 tar-riżoluzzjoni tal-Parlament Ewropew tal-10 ta' Marzu 2009 dwar ir-Rapport dwar il-politika tal-kompetizzjoni għall-2006 u l-2007 (2008/2243(INI)). [2] http://ec.europa.eu/competition/index_en.html [3] Stqarrija għall-Istampa IP/08/1509, 15.10.2008 [4] Stqarrija għall-Istampa IP/08/1685, 12.11.2008. [5] Aktar tagħrif dwar din il-kwistjoni u dwar l-inizjattiva politika tal-Kummissjoni f'dan il-qasam jista' jinstab hawnhekk: http://ec.europa.eu/competition/antitrust/actionsdamages/index.html [6] Id-Deċiżjoni tal-Kummissjoni tat-23 ta’ Lulju 1984 fil-Każ COMP/30.988 Folji tal-Ħġieġ (il-Benelux), ĠU L 212, 8.8.1984, p. 13 u d-Deċiżjoni tal-Kummissjoni tas-7 ta’ Diċembru 1988 fil-Każ COMP/31.906 Folji tal-Ħġieġ (l-Italja), ĠU L 33, 4.2.1989, p. 44. [7] Il-figura tħalli barra l-kumpaniji li kisbu immunità mill-multi talli kkoperaw taħt l-Avviż ta' Klemenza. [8] NBR, International Removal Services, Sodium Chlorate, Aluminium Fluoride, Candle Waxes, Bananas u Car Glass. [9] Aktar tagħrif dwar din il-kwistjoni u dwar l-inizjattiva politika tal-Kummissjoni f'dan il-qasam jista' jinstab hawnhekk: http://ec.europa.eu/competition/antitrust/actionsdamages/index.html [10] Kawżi Magħquda C-295/04 sa C-298/04 Manfredi [2006] Ġabra p. I-6619. Ara wkoll il-Kawża C-453/99 Courage vs Crehan [2001] Ġabra p. I-6297. Filwaqt li l-QEĠ tirreferi biss għall-ksur tal-Artikolu 81 KE, mir-raġunament tal-Qorti jirriżulta li l-istess kunsiderazzjonijiet japplikaw ukoll għall-Artikolu 82 KE. [11] Ir-Regolament tal-Kummissjoni (KE) Nru 622/2008 tat-30 ta’ Ġunju 2008 li jemenda r-Regolament (KE) Nru 773/2004, fir-rigward ta’ kif jitmexxew il-proċeduri għar-riżolviment f’każi ta’ kartelli (ĠU L 171, 1.7.2008, p. 3). [12] Avviż tal-Kummissjoni dwar il-mod ta' proċedimenti ta' riżolviment ta' tilwim bil-għan li jiġu adottati Deċiżjonijiet skont l-Artikolu 7 u l-Artikolu 23 tar-Regolament tal-Kunsill (KE) Nru 1/2003 fil-każijiet tal-kartelli (ĠU C 167, 2.7.2008, p. 1). [13] Ir-Regolament tal-Kummissjoni (KE) Nru 2790/1999 tat-22 ta' Diċembru 1999 dwar l-applikazzjoni tal-Artikolu 81(3) tat-Trattat għal kategoriji ta' ftehimiet weqfin u prattiki miftehma (ĠU L 336, 29.12.1999, p. 21). [14] Ir-Regolament tal-Kummissjoni (KE) Nru 1400/2002 tal-31 ta' Lulju 2002 dwar l-applikazzjoni tal-Artikolu 81(3) tat-Trattat dwar il-kategoriji ta' ftehimiet vertikali u prattiki miftehma fis-settur tal-vetturi bil-mutur (OJ L 203, 1.8.2002, p. 30).. [15] Ir-Regolament tal-Kummissjoni (KE) Nru 358/2003 tas-27 ta' Frar 2003 fuq l-applikazzjoni tal-Artikolu 81(3) tat-Trattat għal ċerti kategoriji ta' ftehim, deċiżjonijiet u prattiki miftiehma fis-settur tal-assigurazzjoni (OJ L 53, 28.2.2003, p. 8). [16] Il-figura tħalli barra l-kumpaniji li kisbu immunità mill-multi talli kkoperaw taħt l-Avviż ta' Klemenza. [17] NBR, international removal services, klorur tas-sodju, fluworidu tal-aluminju, xama’ tax-xemgħa, banana u car glass. [18] Każ COMP/38.698 CISAC . [19] Każ COMP/34.792 Microsoft (għadu mhux ippubblikat fil-ĠU). [20] Fl-2006, il-Kummissjoni kienet imponiet fuq il-Microsoft ħlas definittiv ta' EUR 280.5 miljun bħala piena talli ma pprovdietx informazzjoni sħiħa u eżatta dwar l-interoperabilità. [21] Ara l-Istqarrija għall-Istampa IP/08/386, tal-5.3.2008. [22] ĠU C 322, 17.12.2008, p. 10. Ara wkoll l-Istqarrija għall-Istampa IP/08/1467, tas-7.10.2008. [23] Il-posta ibrida hija forma speċifika ta' servizzi postali fejn il-kontenut jiġi trasferit elettronikament mingħand il-mittent għal għand l-operatur tas-servizz postali li mbagħad jipprintja, ipoġġi f'enveloppi, jagħżel u jikkonsenja l-oġġetti postali. [24] Ara l-Istqarrija għall-Istampa IP/08/1997, tas-17.12.2008. [25] Avviż tal-Kummissjoni dwar ir-rimedji aċċettabbli skont ir-Regolament tal-Kunsill (KE) Nru 139/2004 u taħt ir-Regolament tal-Kummissjoni (KE) Nru 802/2004, (ir-"Regolament dwar l-Implimentazzjoni tal-Għaqdiet"), (OJ C 267, 22.10.2008, p. 1). [26] Ir-Regolament tal-Kummissjoni (KE) Nru 1033/2008 tal-20 ta’ Ottubru 2008 li jemenda r-Regolament (KE) Nru 802/2004 li jimplimenta r-Regolament tal-Kunsill (KE) Nru 139/2004 dwar il-kontroll tal-konċentrazzjonijiet bejn l-impriżi (ĠU L 279, 22.10.2008, p. 3). [27] Merger Remedies Study, DĠ Kompetizzjoni, Il-Kummissjoni Ewropea, Ottubru 2005. [28] Pjan ta' Azzjoni għall-Għajnuna mill-Istat – Għajnuna mill-Istat inqas u mmirata aħjar: pjan direzzjonali għar-riforma tal-għajnuna mill-Istat 2005-2009. COM(2005)107 finali, 7.6.2005. [29] ĠU C 270, 25.10.2008, p. 8. [30] ĠU C 10, 15.1.2009, p. 2. [31] ĠU C 16, 21.1.2009, p. 1. [32] ĠU L 214, 9.8.2008, p. 3. [33] Għajnuna favur l-IŻM, ir-riċerka, l-innovazzjoni, l-iżvilupp reġjunali, it-taħriġ, ix-xogħol, il-kapital ta' riskju, il-ħarsien ambjentali u l-intraprenditorija, fost l-oħrajn. [34] ĠU C 82, 1.4.2008, p. 1. [35] ĠU C 173, 8.7.2008, p. 3. [36] ĠU C 155, 20.6.2008, p. 10 u ĠU C 244, 25.9.2008, p. 32. [37] Ara l-Istqarrija għall-Istampa IP/08/1950, 11.12.2008. [38] Dan l-abbozz għandu jieħu post l-Avviż tal-1995 dwar il-Koperazzjoni bejn il-qrati nazzjonali u l-Kummissjoni fil-qasam tal-għajnuna mill-Istat (ĠU C 312, 23.11.1995, p. 8). [39] ĠU C 272, 15.11.2007, p. 4. [40] Il-Vademecum huwa disponibbli f' http://ec.europa.eu/competition/state_aid/studies_reports/studies_reports.html#vademecum [41] COM(2008) 751 finali, 17.11.2008. [42] ĠU C 323, 30.12.2006, p. 1. [43] Każ C 61/2003 Loi aéronautique italienne N808/85 cas individuels . [44] ĠU C 45, 17.2.1996, p. 5. [45] ĠU C 83, 11.4.1986, p. 2. [46] ĠU C 194, 18.8.2006, p. 2. [47] Każi N 263/2007 Technology Founder Fund Saxony (ĠU C 93, 15.4.2008, p. 1), N 521/2007 Risikokapitalregelung "Clusterfonds Start-up!" Freistaat Bayern (ĠU C 100, 22.4.2008, p. 2) u N 700/2007 Finance Wales JEREMIE Fund (ĠU C 331, 31.12.2008, p. 2). [48] N 836/2006 Mittelstandsfonds Schleswig-Holstein (ĠU C 67, 12.3.2008, p. 1), C 33/2007 IBG Beteiligungsgesellschaft Sachsen-Anhalt mbH (ĠU C 246, 20.10.2007, p. 20), N 389/2007 Risk capital fund Niedersachen (ĠU C 145, 11.6.2008, p. 1). [49] N 696/2007 ERDF Risk Capital Fund Brandenburg (ĠU C 180, 17.7.2008, p. 3). [50] Każ C 46/2007 Privatizzazzjoni ta' Automobile Craiova (ĠU C 239, 6.9.2008, p. 12). Ara l-Istqarrija għall-Istampa IP/08/315, 27.2.2008. [51] Każi C 17/2005 Għajnuna għar-ristrutturazzjoni għal Stoczni Gdynia (ĠU C 220, 8.9.2005, p. 7) u C 19/2005 Għajnuna għar-ristrutturazzjoni tat-tarzna ta' Szczecin (ĠU C 220, 9.9.2005, p. 7). Ara l-Istqarrija għall-Istampa IP/08/1642, 6.11.2008. [52] Ara l-Istqarrija għall-Istampa IP/08/1696, 13.11.2008. [53] Ara MEMO/06/483, 12.12.2006. [54] Enerġija li tibbilanċja hija provvista tal-elettriku tal-aħħar minuta biex tinżamm il-frekwenza tal-kurrent fin-netwerk. Il-Kummissjoni ssuspettat li l-E.ON kienet qed tiffavorixxi l-produttur affiljat magħha, anki jekk kien qed jitlob prezzijiet ogħla, u mbagħad għaddiet l-ispejjeż miżjuda lill-konsumatur aħħari, u li l-E.ON ma ħallietx lil produtturi oħra tal-elettriku jbiegħu enerġija li tibbilanċja fis-swieq tal-E.ON. [55] Ara MEMO/08/396, 12.6.2008. [56] Ara l-Istqarrija għall-Istampa IP/08/1774, 26.11.2008. [57] Ara MEMO/08/809, 29.12.2008. [58] Ara MEMO/07/313, 26.7.2007. [59] Ara MEMO/06/205, 17.5.2006. [60] Ara MEMO/07/316, 30.7.2007. [61] ĠU C 270, 25.10.2008, p. 8. [62] ĠU C 10, 15.1.2009, p. 2. [63] C 9/2008 Għajnuna għar-ristrutturazzjoni lil Sachsen LB, il-Ġermanja . [64] C 10/2008 Għajnuna għar-ristrutturazzjoni lil IKB, il-Ġermanja . [65] C 43/2008 Għajnuna għar-ristrutturazzjoni lil West LB, il-Ġermanja. [66] N 366/2008 Għajnuna għas-salvataġġ lil Roskilde Bank, id-Danimarka . [67] NN 44/2008 Għajnuna għas-salvataġġ lil Hypo Real Estate, il-Ġermanja. [68] NN 41/2008 Għajnuna għas-salvataġġ lil Bradford and Bingley, ir-Renju Unit. [69] NN 51/2008 Skema ta' garanzija għall-banek fid-Danimarka. [70] N 567/2008 Skema Finlandiża ta' garanzija. [71] N 548/2008 Miżuri ta' sostenn finanzjarju lill-industrija bankarja fi Franza (finanzjament mill-ġdid), li għadhom ma ġewx ippubblikati. [72] NN 48/2008 Skema ta' garanzija għall-banek fl-Irlanda. [73] N 520a/2008 Skema ta' garanzija għall-banek Taljani . [74] N 638/2008 Skema ta' garanzija għall-banek. [75] N 524/2008 Skema ta' garanzija għall-istituzzjonijiet finanzjarji Olandiżi . [76] NN 60/08 Skema ta' garanzija għall-istituzzjonijiet ta' kreditu fil-Portugall . [77] NN 531/2008 Skema ta' garanzija għall-istituzzjonijiet ta' kreditu fis-Slovenja . [78] NN 54b/2008 Skema Spanjola ta' garanzija għall-istituzzjonijiet ta' kreditu. [79] N 533/2008 Miżuri ta' sostenn għall-industrija bankarja fl-Iżvezja . [80] N 613/2008 Miżuri ta' sostenn finanzjarju lill-industrija bankarja fi Franza (kapitalizzazzjoni mill-ġdid). [81] N 648/2008 Skema ta' kapitalizzazzjoni mill-ġdid. [82] NN 54a/2008 Fond għall-Akkwist ta' Assi Finanzjarji fi Spanja. [83] N 557/2008 Skema ta' għajnuna għas-settur finanzjarju Awstrijak . [84] N 512/2008 Skema ta' għajnuna għall-istituzzjonijiet finanzjarji fil-Ġermanja . [85] N 560/2008 Skema ta' għajnuna għall-industrija bankarja fil-Greċja. [86] N 507/2008 Skema ta' għajnuna għall-industrija bankarja fir-Renju Unit. [87] N 528/2008 Miżura favur l-ING (kapitalizzazzjoni mill-ġdid), il-Pajjiżi l-Baxxi. [88] N 602/2008 Kapitalizzazzjoni mill-ġdid tal-KBC, il-Belġju. [89] NN 68/2008 Miżuri ta' sostenn għall-JSC Parex Banka, il-Latvija. [90] N 611/2008 SNS Reaal/Injezzjoni ta' kapital ġdid mill-awtoritajiet Olandiżi, il-Pajjiżi l-Baxxi. [91] N 615/2008 Garanzija u kapitalizzazzjoni mill-ġdid għall-Bayern LB, il-Ġermanja. [92] N 574/2008 Miżuri favur Fortis, il-Belġju/il-Lussemburgu/il-Pajjiżi l-Baxxi . [93] NN 45-49-50/2008 Garanzija fuq ir-responsabbiltajiet tad-Dexia, il-Belġju. [94] N 655/2008 Garanzija għan-Nord LB, il-Ġermanja. [95] N 639/2008 Garanzija għall-IKB, il-Ġermanja . [96] NN 64/2008 Miżuri ta' emerġenza għas-salvataġġ fir-rigward tal-Carnegie Investment Bank, l-Iżvezja . [97] N 569/2008 Miżura favur l-Aegon, il-Pajjiżi l-Baxxi . [98] NN 42-46-53A/2008 Għajnuna għar-ristrutturazzjoni lill-Fortis Bank u lill-Fortis Bank Luxembourg . [99] ĠU C 16, 15.1.2009, p. 1. [100] Id-Direttiva 2002/21/KE tal-Parlament Ewropew u tal-Kunsill tas-7 ta' Marzu 2002 dwar kwadru regolatorju komuni għan-networks ta' komunikazzjonijiet u servizzi elettroniċi (Direttiva Kwadru) (ĠU L 108, 24.4.2002, p. 33), id-Direttiva 2002/19/KE tal-Parlament Ewropew u tal-Kunsill tas-7 ta' Marzu 2002 dwar l-aċċess għal, u l-interkonnessjoni ta', networks ta' komunikazzjonijiet elettroniċi u faċilitajiet assoċjati (Direttiva tal-Aċċess) (ĠU L 108, 24.4.2002, p. 7), id-Direttiva 2002/20/KE tal-Parlament Ewropew u tal-Kunsill tas-7 ta' Marzu 2002 dwar l-awtorizzazzjoni ta' networks u servizzi ta' komunikazzjonijiet elettroniċi (Direttiva ta' Awtorizzazzjoni) (ĠU L 108, 24.4.2002 p. 21), id-Direttiva 2002/22/KE tal-Parlament Ewropew u tal-Kunsill tas-7 ta' Marzu 2002 dwar servizz universali u d-drittijiet tal-utenti li jirrelataw ma' networks u servizzi ta' komunikazzjonijiet elettroniċi (Direttiva Servizz Universali) (ĠU L 108, 24.4.2002, p. 51), id-Direttiva 2002/58/KE tal-Parlament Ewropew u tal-Kunsill tat-12 ta' Lulju 2002 dwar l-ipproċessar tad-data personali u l-protezzjoni tal-privatezza fis-settur tal-komunikazzjoni elettronika (Direttiva dwar il-privatezza u l-komunikazzjoni elettronika) (OJ L 201, 31.7.2002, p. 37). [101] Rakkomandazzjoni tal-Kummissjoni tas-17.12.2007 dwar is-swieq rilevanti tal-prodotti u tas-servizzi fi ħdan is-settur tal-komunikazzjonijiet elettroniċi (OJ L 344, 28.12.2007, p. 65). [102] Rakkomandazzjoni tal-Kummissjoni tal-15.10.2008 dwar in-notifiki, l-iskadenzi u l-konsultazzjonijiet previsti fl-Artikolu 7 tad-Direttiva 2002/21/KE tal-Parlament Ewropew u tal-Kunsill dwar qafas regolatorju komuni għan-netwerks u s-servizzi tal-komunikazzjoni elettronika (ĠU L 301, 12.11.2008, p. 23). [103] Netwerks ta' aċċess tal-ġenerazzjoni li jmiss huwa terminu wiesa' biex wieħed jiddeskrivi n-netwerks ġodda tal-faxx wiesa', li tipikament ikunu bbażati fuq il-fibra ottika, li se jipprovdu lill-konsumaturi aħħarin b'konnessjonijiet tal-faxx wiesa' bil-wisq aktar veloċi, u aktar simmetriċi, minn dawk li jeżistu bħalissa (ngħidu aħna, l-ADSL). [104] Każ COMP/M.4854 TomTom/Tele Atlas . [105] Każ COMP/M.4942 Nokia/NAVTEQ . [106] Każ COMP/38.698 Ftehim CISAC . [107] Ara l-Istqarrija għall-Istampa IP/07/1114, 18.8.2007 u d-dokument imressaq mill-Altroconsumo lill-Kummissjoni f'Ottubru 2008, li huwa disponibbli f'http://www.altroconsumo.it/mercato-e-concorrenza/altroconsumo-esposto-alla-commissione-europea-sul-passaggio-al-digitale-si-parte-il-15-ottobre-ma-la-concorrenza-e-all-italiana-s222543.htm. [108] L-Artikolu 8-novies tal-Liġi n. 101/08 (Legge 06/06/2008, n. 101 – Conversione in legge, con modificazioni, del decreto-legge 8 aprile 2008, n. 59, recante disposizioni urgenti per l'attuazione di obblighi comunitari e l'esecuzione di sentenze della Corte di giustizia delle Comunità europee), ippubblikat fil-Gazzetta Ufficiale della Repubblica Italiana – Serje Ġenerali, numru 132, 7 ta' Ġunju 2008. [109] Każ E 8/2006 Finanzjar mill-Istat għax-xandar pubbliku Fjamming VRT . [110] Każ E 4/2005 Finanzjar permezz ta’ għajnuna mill-Istat għal RTE u TNAG (TG4) . [111] Każ N 279/2008 Injezzjoni ta’ kapital għal France Télévisions (għadu mhux ippubblikat fil-ĠU) . [112] Każ N 287/2008 Għajnuna għas-salvataġġ lil TV2/Danmark A/S (ĠU C 9, 14.1.2009, p. 3). [113] Ara IP/08/1626 tal-4.11.2008. [114] Ara IP/08/1580 tal-24.10.2008. [115] Każ N 202/2008 Skema Ungeriża għas-sostenn tal-films (ĠU C 237, 28.10.2008, p. 1). [116] Każ N 595/2008 Inċentivi tat-taxxa għall-produzzjoni tal-films (għadu mhux ippubblikat fil-ĠU). [117] Każ NN 70/2006 Skema ta’ għajnuna għaċ-ċinema fil-Finlandja (għadu mhux ippubblikat fil-ĠU). [118] Każ N 477/2008 Skema Ġermaniża għas-sostenn tal-films (għadu mhux ippubblikat fil-ĠU). [119] Każ COMP/M.4731. [120] Ir-Regolament (KE) Nru 1370/2007 tal-Parlament Ewropew u tal-Kunsill tat-23 ta' Ottubru 2007 dwar servizzi pubbliċi tat-trasport tal-passiġġieri bil-ferrovija u bit-triq u li jħassar ir-Regolamenti tal-Kunsill (KEE) Nru 1191/69 u Nru 1107/70, (ĠU L 315, 3.12.2007, p. 1). [121] Kawża C-280/00 Altmark Trans GmbH u Regierungspräsidium Magdeburg vs Nahverkehrsgesellschaft Altmark GmbH ("Altmark") [2003] Ġabra p.I-7747. [122] Każ C 16/2007 (għadu mhux ippubblikat fil-ĠU). [123] ĠU C 184, 22.7.2008, p. 13. [124] Id-Direttiva tal-Kunsill 91/440/KEE tad-29 ta' Lulju 1991 dwar l-iżvilupp tal-linji tal-ferrovija tal-Komunità (ĠU L 237, 24.8.1991, p. 25). [125] Każi N 685/2007 (ĠU C 140, 6.6.2008, p. 1); N 495/2007 (ĠU C 152, 18.06.2008, p.21); N 11/2008 u N 34/2008 (ĠU C 38, 17.02.2009, p.3); N 159/2008 (ĠU C202, 08.08.2008, p.2); N 195/2008 (ĠU C 329, 24.12.2008, p. 3); u N 352/2008 (ĠU C 7, 13.01.2008, p.1). [126]